Politica industrială a Uniunii Europene

Cadrul de reglementare comunitar şi aspecte privind stadiul armonizării legislaţiei României

 

1. Introducere

 

Cadrul economic internaţional s-a schimbat profund în cursul ultimilor ani. Economia mondială a evoluat spre o economie globală. Economiile naţionale şi sectoarele lor de activitate sunt din ce în ce mai interdependente, fapt valabil atât în Europa cât şi în orice altă parte a lumii. Concurenţa este tot mai prezentă şi ea determină legile nescrise ale dezvoltării economice, în general şi a celei industriale, în particular.

Pătrunderea noilor tehnologii, mai ales în domeniul informaţional, are un impact determinant asupra funcţionării tuturor sectoarelor din activitatea economică. Aceste tehnologii necesită, de altfel, eforturi considerabile de adaptare şi flexibilitate din partea întreprinderilor.

În acest context de profunde schimbări, care s-a adăugat importantei recesiuni economice de la începutul anilor ’90, industria europeană s-a angajat într-un proces de modernizare fără precedent. Diferitele sectoare din industrie au dorit să evidenţieze provocările acestui sfîrşit de secol XX favorizând în strategiile lor consolidarea avantajelor competitive ale industriei europene şi acordând o atenţie sporită dezvoltării investiţiilor nemateriale (în domeniul inteligenţei, al cercetării şi inovării) şi cooperării industriale.

Principalul obiectiv al politicii industriale a Uniunii Europene este de a-şi consolida competitivitatea pe plan internaţional, oferind, totodată, clienţilor săi produse de calitate la preţuri avantajoase şi protejând mediul înconjurător. O revizuire a viziunii asupra dezvoltării industriale europene a devenit necesară la începutul anilor ’80, în faţa concurenţei tot mai crescute din partea marilor firme americane şi japoneze. Fără a face rabat de la politica sa în domeniul concurenţei, Comunitatea Europeană a început să se preocupe de formularea unei politici industriale care să încurajeze parteneriatele între firmele europene, să promoveze cooperarea în domeniul cercetării, pentru creşterea pe termen lung a competitivităţii lor pe piaţa mondială.

Conceptul de politică industrială actual diferă total de ceea ce însemna în urmă cu 20-30 de ani. În anii ’60-70, guvernele europene considerau că protecţionismul, prin reglementări şi bariere discriminatorii pentru protejarea companiilor naţionale contra concurenţei străine, era soluţia prosperităţii.

În prezent, este larg acceptată ideea că izolarea nu poate duce decât la stagnare economică şi că liberalizarea pieţelor este aceea care oferă cele mai mari beneficii atât consumatorului cât şi producătorului. În acest fel, mediul de afaceri şi industrial rămâne profitabil în cadrul unei pieţe tot mai globale şi mai competitive.

Politica industrială europeană acţionează prin măsuri şi reglementări pe două nivele diferite - primul este reprezentat de politicile industriale naţionale, cel de-al doilea de politica industrială comună a Uniunii Europene. Fiecare stat membru are propria sa tradiţie legată de politicile industriale. Ţări, cum sunt Franţa sau Italia, în mod tradiţional, sunt foarte intervenţioniste. Altele, ca Marea Britanie, se sprijină mai mult pe activităţile reglate de mecanismele de piaţă.

Deşi toate politicile naţionale trebuie să fie armonizate cu reglementările Uniunii, în fapt, în mod frecvent, încă, acestea sunt în contradicţie cu politica industrială a UE. Aceste politici naţionale au puterea, de exemplu, să manipuleze preţurile locale, să controleze monopolurile, să influenţeze poziţia firmelor (pe piaţă) prin intermediul asistenţei regionale, să ofere ajutor de stat sectoarelor în declin (în conformitate cu reglementările art. 92 din Tratatul CEE), să stabilească controale de mediu şi să introducă norme pentru activităţile industriale etc.

Politicile industriale locale luptă cu efectele programului pieţei unice, asigurând asistenţă propriilor sectoare industriale, în detrimentul competitorilor străini. Pe de altă parte, politica industrială actuală a Uniunii Europene, în conformitate cu art. 130 al Tratatului de la Maastricht, are ca sarcină principală asigurarea “condiţiilor necesare pentru ca industria europeană să fie competitivă”.

Ca urmare, politica industrială comunitară prevede acele măsuri care trebuie luate pentru ca mediul de afaceri să fie competitiv pe piaţa mondială şi să conducă la o creştere economică mai rapidă şi la crearea de noi locuri de muncă. Ea influenţează politicile din domeniul educaţiei şi pregătirii profesionale, cercetării şi dezvoltării, concurenţei şi mediului înconjurător. Există, de asemenea, şi măsuri concrete de sprijinire a dezvoltării întreprinderilor mici şi mijlocii, care dovedesc importanţa deosebită acordată acestui sector.

Pentru atingerea obiectivelor vizate de politica industrială, Uniunea Europeană are în vedere simplificarea proceselor din mediul de afaceri, gestionarea şi sprijinirea programelor şi proiectelor de dezvoltare şi de aplicare a noilor tehnologii, susţinerea industriei europene pentru a se adapta la schimbările intervenite pe plan mondial, în vederea obţinerii succesului pe pieţele internaţionale moderne şi foarte flexibile.

Drumul de parcurs este, în contextul actual, lung şi anevoios. Uniunea Europeană are ca însărcinare esenţială în politica industrială garantarea unui cadru reglementar optim pentru industria europeană, iar autorităţile publice trebuie să asigure condiţiile optime pentru atragerea investiţiilor şi crearea locurilor de muncă.

 

2. Principii generale ale politicii industriale europene

2.1. Baza legală - Originea politicii industriale comunitare

Tratatele europene nu fac nici o referire la o politică industrială comunitară. Cu toate acestea, ele reglementează ca primă prioritate, dar nu una exclusivă, sectorul industrial al statelor membre. Deşi, în ansamblu, Tratatul Comunităţii Economice a Cărbunelui şi Oţelului (CECO) şi cel al Comunităţii Europene pentru Energie Atomică (EURATOM) pot fi considerate ca tratate de politică industrială pentru două din cele mai importante sectoare ale industriei, iar Tratatul care stabileşte instituirea Comunităţii Economice Europene (CEE), care înglobează toate sectoarele economice, reglementează detaliat uniunea vamală şi piaţa comună cu privire la produsele industriale ale statelor membre, nici unul dintre ele nu face referire, în mod explicit, la o politică industrială.

Totuşi, Tratatul CEE conţine multe prevederi care stau la baza unei asemenea politicii comune (reguli de competiţie, reglementări privind taxele, armonizarea legislaţiei). Fondatorii CEE au sperat că liberalizarea comerţului şi creşterea concurenţei vor putea, prin ele însele, să aducă schimbările structurale de care industria comunitară avea nevoie. Au fost necesari câţiva ani de efort, în special din partea Comisiei Europene, pentru ca toate statele membre să recunoască necesitatea unei politici industriale comunitare, mai întâi pentru instituirea unei pieţe comune pentru produse şi, în al doilea rând, pentru a face faţă problemelor structurale generale şi celor sectoriale.

O politică industrială poate fi construită ca o aplicaţie globală, pentru industrie şi pentru unele sectoare industriale, a tuturor dispoziţiilor generale ale tratatelor, în vederea accelerării procesului de repartizare a resurselor între diversele domenii şi în interiorul acestora. 

Tratatul de la Maastricht, prin art. 130, reprezintă baza juridică a politicii industriale comunitare. Prin această reglementare, Tratatul impune Comunităţii şi statelor membre obligaţia de a acorda atenţia cuvenită asigurării condiţiilor necesare competitivităţii industriei comunitare. În acest sens, conform unui sistem de pieţe deschise şi concurenţiale, acţiunea lor va avea în vedere:

? accelerarea adaptării industriei la schimbările structurale;

▪ încurajarea unui mediu prielnic iniţiativei şi dezvoltării întreprinderilor din ansamblul Comunităţii şi, în special, ale întreprinderilor mici şi mijlocii;

▪ încurajarea unui mediu favorabil cooperării dintre întreprinderi;

▪ favorizarea unei mai bune exploatări a potenţialului industrial al politicilor de inovaţie, de cercetare şi de dezvoltare tehnologică.

Pentru a atinge aceste obiective, Tratatul specifică, în acelaşi art. 130, că politica industrială poate fi implementată “prin politicile şi activităţile pe care Comunitatea le desfăşoară în baza altor prevederi ale Tratatului”. Astfel de prevederi, conţinute în Tratatul Uniunii Europene, sunt: art. 85 şi 86 (reguli de competiţie), art.92 şi 93 (controlul ajutoarelor de stat), art. 99 (armonizare fiscală), art. 100 a (legislaţie privind piaţa internă), art. 101 şi 102 (măsuri de stat care pot denatura competiţia), art. 112 şi 113 (politică comercială), art. 123 (adaptare socială la schimbările industriale), art. 129 b (reţele trans-europene), art. 130 a şi următoarele (coeziune economică şi socială), art. 130 f şi următoarele (cercetare şi dezvoltare tehnologică) şi art. 130 r şi următoarele (mediu).

În practică, politica industrială europeană este inclusă măsurilor politicilor de cercetare-dezvoltare, care au ca scop realizarea Pieţei Unice şi a politicilor specifice sectoriale. Pentru implementarea acestei politici industriale, Uniunea Europeană foloseşte două instrumente de bază: măsuri bugetare şi un cadru reglementar adecvat. Măsurile bugetare sunt conectate la programele de susţinere a cercetării-dezvoltării şi la regiunile cu sectoare în declin (fonduri structurale), iar reglementările comunitare sunt legate de Piaţa Unică.

Comisia Europeană reprezintă organismul comunitar care poate să ia orice iniţiativă utilă pentru promovarea măsurilor de politică industrială şi coordonarea acţiunilor specifice, nu înainte de a fi respectată obligativitatea de consultare reciprocă cu statele membre. De asemenea, dată fiind existenţa şi a altor politici comunitare, se accentuează preocuparea Comisiei pentru realizarea obiectivelor menţionate anterior, prin politicile şi acţiunile pe care le întreprinde pe baza celorlalte dispoziţii ale Tratatului. Consiliul European trebuie să susţină în unanimitate propunerile şi iniţiativele Comisiei şi, după consultarea Parlamentului şi a Comitetului Economic şi Social, poate să decidă măsuri specifice destinate sprijinirii punerii în practică a acţiunilor de către statele membre, în scopul înfăptuirii obiectivelor menţionate. Prevederile art. 130 nu vor putea să reprezinte, totuşi, un temei pentru introducerea de către Comunitate a unor măsuri care ar putea să provoace distorsiuni ale concurenţei.

2.1.1. Măsuri şi obiective

În general, politica industrială a Uniunii Europene constă în:

■ măsuri globale pentru perfecţionarea mecanismelor pieţei interioare şi realizarea unei uniuni economice şi monetare europene (în acest sens, politica industrială este o parte a politicii economice generale);

■ măsuri de politică comercială (măsuri antidumping, acorduri comerciale bilaterale şi multilaterale cu implicaţii pentru sectoare individuale);

■ măsuri de politică socială şi regională (atunci când procesul de reconversie industrială are consecinţe inacceptabile pe plan social şi regional),

■ politica de concurenţă (instrumente juridice care să permită intervenirea în cazul în care mecanismele de piaţă nu funcţionează şi monitorizarea ajutoarelor de stat);

■ politica de cercetare şi dezvoltare;

■ întărirea cooperării între întreprinderile europene.

În particular, politica industrială comunitară cuprinde şi măsurile specifice în favoarea anumitor sectoare industriale şi a resurselor alocate pentru dezvoltarea acestora. Termenul generic care acoperă preocupările în acest sens este de politică sectorială.

Comunitatea şi-a propus să se implice în anumite sectoare ale industriei europene, acolo unde rezultatele pe piaţa mondială sunt mai slabe. Politicile industriale naţionale nu sunt în măsură să răspundă exigenţelor concurenţiale, în cazul industriilor tradiţionale sau în domeniul tehnologiilor avansate. Astfel, se impune ca procesele de restructurare industrială şi fenomenele de interdependenţă economică - strâns legate între ele, de altfel, - să fie coordonate la scară europeană.

Concomitent cu abordarea pragmatică a politicii industriale, una din valorile fundamentale ale Uniunii Europene este întărirea coeziunii economice a regiunilor ce o compun. Pentru atingerea acestui deziderat major a fost concepută o politică regională şi de coeziune a cărei importanţă a crescut odată cu numărul de membri ai Uniunii. Prin politica regională şi de coeziune, Uniunea Europeană are ca prim obiectiv sprijinirea regiunilor mai puţin dezvoltate (al căror PIB este sub 75% din media UE pe ultimii 3 ani) şi le încurajează – deşi există unele fonduri financiare comunitare – să se ajute singure, fiindcă rolul principal în reducerea decalajelor economice revine regiunilor.

 

2.1.2. Documente fundamentale

Politica industrială europeană a fost stimulată considerabil prin iniţiativele luate pentru instituirea pieţei interne (a Uniunii), enunţate de către Comisie în Cartea albă pentru perfecţionarea pieţei interioare (COM(85)310), apărută în anul 1985. Conform acestui document, o piaţă integrată asigură industriei europene aceleaşi avantaje de care beneficiază deja concurenţii săi americani şi japonezi în cadrul vastelor lor pieţe interioare: oportunităţi pentru producţia de serie, specializare, economii, cooperare la scară transnaţională între intreprinderi, armonizare tehnică, cercetare, inovare, investiţii şi cereri de oferte la scară europeană. 

În anul 1990, Comisia a propus o strategie industrială coerentă prin Comunicarea sa “Politica industrială într-un mediu deschis şi concurenţial: liniile directoare ale abordării comunitare” (COM(90)556). Potrivit acestui document, politica industrială a Uniunii în ansamblu urmăreşte, în esenţă, să asigure echilibrul între trei obiective:

1. Stabilirea temeinică şi pe termen lung a condiţiilor de funcţionare eficace a economiei de piaţă prin:

● menţinerea mediului competitiv în industrie şi în care criteriul eficienţei economice este primordial;

● menţinerea unui mediu economic stabil;

● garantarea unui nivel ridicat al învăţământului;

● promovarea coeziunii economice şi sociale şi reducerea disparităţilor dintre regiunile cu potenţial economic major şi cele defavorizate;

● menţinerea unui nivel ridicat de protecţia mediului.

2. Stabilirea “catalizatorilor” ajustărilor structurale:

● fixarea la nivel european a normelor tehnice şi de calitate a produselor;

● asigurarea îndeplinirii de către pieţele publice a rolului lor normal în raport cu dimensiunea şi cu concentrarea lor într-un număr restrâns de industrii;

● crearea unui cadru juridic coerent pentru intreprinderi;

● acordarea de facilităţi fiscale şi de credit întreprinderilor industriale din zonele defavorizate;

● crearea de reţele trans-europene de infrastructuri fizice şi pentru capitalul uman.

3. Dezvoltarea instrumentelor de accelerare a ajustării structurale şi de creştere a competitivităţii (acceleratorii ajustării structurale):

● dezvoltarea capacităţii tehnologice, îndeosebi în domeniul tehnologiilor generice şi difuzante, prin creşterea rolului şi adâncirea caracterului cooperativ al cercetării competitive; asigurarea transferului rapid al cunoştinţelor din cercetarea de bază către aplicaţiile industriale; fixarea normelor la nivel înalt; creşterea rolului pregătirii profesionale; crearea reţelelor de apelare la tehnici de vârf, promovarea dezvoltării IMM prin încurajarea cooperării dintre acestea şi marile întreprinderi, consolidarea culturii lor de întreprindere şi facilitarea accesului lor pe pieţe.

Abordarea politicii industriale la nivelul Uniunii Europene este guvernată de următoarele trei principii:

- al subsidiarităţii, potrivit căruia Uniunea realizează numai atribuţii care nu pot fi îndeplinite mai eficace la nivel naţional;

- al deschiderii către pieţele interne şi externe;

- al abordării orizontale în defavoarea politicilor sectoriale. 

În Cartea albă pentru creştere, competitivitate şi ocuparea forţei de muncă (COM(93)700), prezentată Consiliului European în decembrie 1993, Comisia propunea soluţii practice pentru obţinerea unor rezultate dinamice, generatoare de noi locuri de muncă şi de creştere economică, precum şi pentru dezvoltarea infrastructurii şi a pieţelor informaţionale. Documentul sublinia importanţa deosebită a extinderii cercetării şi dezvoltării tehnologice, a adaptării sistemelor de educare şi formare şi a accelerării implementării reţelelor transeuropene – în special în domeniul transporturilor, telecomunicaţiilor şi al energiei -, în cadrul unui parteneriat între sectorul public şi cel particular.

În martie 1995, Comisia a publicat raportul său “Implementarea rezoluţiilor Consiliului şi a concluziilor privind politica industrială” (SEC(95)437 final). Acesta prezintă iniţiativele UE în domeniul politicii industriale, care contribuie la o îmbunătăţire globală a competitivităţii, îndreptate către diferite politici comunitare specifice.

În decembrie 1995, Comisia a adoptat Cartea verde a inovaţiei (COM(95)688), document care are ca obiective identificarea factorilor care favorizează sau împiedică inovarea în Uniunea Europeană şi a propunerilor, venind de la toate nivelele decizionale, de măsuri practice pentru creşterea capacităţii de inovaţie, accentuând în mod deosebit sectorul IMM.

La 6 iunie 1996, Parlamentul European a aprobat principiile fundamentale ale concluziilor Comisiei privind inovaţia. De la această dată, Comisia trebuie să evalueze competitivitatea industriei europene în rapoarte întocmite anual.

În domeniul politicii industriale, Consiliul a adoptat în perioada din urmă o serie de acte privind competitivitatea industrială, dintre care menţionăm: Rezoluţia din 21 noiembrie 1994 privind întărirea competitivităţii industriale, Rezoluţia din 27 noiembrie 1995 privind întărirea competitivităţii industriei europene a construcţiilor mecanice, Concluziiile privind competitivitatea industrială a serviciilor pentru întreprinderi (6 noiembrie 1995), Concluziile privind politica concurenţei şi competitivitatea industrială, Decizia nr. 96/413 din 25 iunie 1996 privind aplicarea unui program de acţiune pentru a întări competitivitatea industriei europene. În acelaşi context, au mai fost adoptate Rezoluţiile din 27 noiembrie 1995 privind IMM şi inovaţia tehnologică şi aspectele industriale pentru U.E. în cadrul consolidării societăţii informatice, Recomandarea nr. 97/15 din 9 decembrie 1996 privind un al treilea program plurianual pentru IMM, 1997-2000, Decizia din 19 mai 1998 privind măsurile de asistenţă financiară pentru IMM inovatoare şi creatoare de locuri de muncă – dezvoltarea şi iniţiativa privind folosirea forţei de muncă. 

La propunerea Comisiei, politica industrială europeană s-a îmbogăţit din punct de vedere conceptual cu termenul de “benchmarking” – compararea şi alinierea cu un etalon, în materie de performanţe. În acest sens, la 9 octombrie 1996, a adoptat Comunicarea “Benchmarking-ul performanţelor competitivităţii industriei europene” (IP(96)903), care punea accentul pe posibilităţile oferite de benchmarking-ul performanţelor la nivelul întreprinderilor, sectoarelor de activitate şi al condiţiilor generale. 

La cererea Consiliului, formulată expres – “competitivitatea Uniunii să fie controlată regulat şi evaluată în funcţie de cele mai bune practici mondiale” –, cu prilejul reuniunii de la Dublin, din 13-14 decembrie 1996, Comisia a adoptat, ulterior, la 16 aprilie 1997 Comunicarea intitulată “Benchmarking: un instrument la dispoziţia agenţilor economici şi a autorităţilor publice” (IP(97)314), menit să instrumenteze punerea în practică a conceptului de benchmarking. Documentul anunţă o serie de iniţiative destinate să promoveze etalonarea performanţelor ca mijloc de îmbunătăţire a competitivităţii industriei europene. Propune, de asemenea, crearea unui Grup consultativ la înalt nivel însărcinat cu definirea orientărilor şi priorităţilor în domeniul benchmarking-ului performanţelor şi selecţionarea de proiecte pilot şi lansarea acestora, vizând favorizarea schimburilor de experienţe şi de bune practici. Aceste proiecte pilot, conform intenţiilor formulate, vor acoperi anumite probleme cruciale, cum sunt: impactul mondializării şi al noilor tehnologii, finanţarea inovaţiilor, logistica şi transporturile, dezvoltarea resurselor umane. Pentru întreprinderea proiectelor pilot, Comisia propune înfiinţarea unei Reţele de expertiză în statele membre, care să reunească institute ce cercetări publice şi private.

La 20 ianuarie 1999, Comisia Europeană a adoptat Comunicarea “Competitivitatea întreprinderilor europene în faţa globalizării. Cum poate fi încurajată” (COM(98)718), un document de maximă importanţă, care vizează lansarea unei dezbateri deschise între diverşi “actori” politici, economici şi sociali ai U.E. asupra orientărilor unei noi politici industriale, în măsură să facă faţă cerinţelor mondializării şi schimbărilor tehnologice accelerate actuale. Aceasta diagnostichează punctele slabe ale industriei europene şi avansează un set de măsuri pentru promovarea competitivităţii industriei. Măsurile propuse urmăresc, în special, accentuarea investiţiilor nemateriale (în domeniul competenţelor umane, al cercetării, al protejării proprietăţii intelectuale), promovarea accesului întreprinderilor europene pe piaţa mondială, dezvoltarea dialogului industrii – parteneri publici, îmbunătăţirea finanţării (prin eliminarea barierelor instituţionale şi reglementare), ameliorarea regimului fiscal pentru capitalul reinvestit şi adoptarea regulilor societăţii informaţionale şi comerţului electronic.

Începând din anul 1997, Comisia întocmeşte şi prezintă un raport anual privind competitivitatea industriei europene. Astfel, ca parte a pregătirii reuniunii Consiliului pentru industrie, care s-a desfăşurat la 9 noiembrie 1999, Comisia a adoptat o Comunicare referitoare la schimbările structurale şi modificările din industria manufacturieră europeană (IP(99)/725), care constituie sinteza principalelor concluzii ale raportului privind competitivitatea industriei pentru anul 1999. Acest raport, al treilea de acest fel, se axează asupra performanţelor obţinute în interiorul Comunităţii, spre deosebire de celelalte două rapoarte precedente, care examinează competitivitatea U.E. la scară mondială, şi analizează schimbările structurale survenite în industria manufacturieră în ultimii 10 ani. Sunt examinate, de asemenea, şi repercusiunile crizei economice din Asia de Sud-Est asupra industriei europene. Concluzia generală este că principala problemă la nivel comunitar o constituie găsirea mecanismului optim de utilizare a potenţialului pentru continuarea restructurării industriale şi instaurarea politicii antreprenoriale.

 

2.2. Întreprinderile mici şi mijlocii (IMM)

Criteriile de definire a întreprinderilor mici şi mijlocii variază considerabil de la un stat membru la celălalt şi nu există nici o înţelegere formală asupra unei definiţii comunitare. Uniunea însăşi utilizează criterii operaţionale: în contextul Băncii Europene de Investiţii (BEI) şi al împrumuturilor “Noului Instrument Comunitar” (NIC), IMM-urile sunt considerate întreprinderile cu până la 500 de angajaţi pe statele de plată, cu fonduri fixe nete mai mici de 75 milioane EURO, şi care nu au mai mult de o treime din capitalul lor în mâinile unei companii mai mari. Pe baza acestei definiţii IMM-urile acoperă mai mult de 99% din firmele din Uniune, oferă 66% din totalul locurilor de muncă şi contabilizează 65% din cifra de afaceri. Trebuie făcută o distincţie între micro-întreprinderi (cu până la 10 angajaţi), întreprinderi mici (cu 10 – 50 de angajaţi), pe de o parte, şi întreprinderile mijlocii (cu 50 – 250 de angajaţi), pe de altă parte.

IMM-urile sunt necesare pentru buna funcţionare a economiei moderne, fiind prezente în fiecare sector industrial şi în domeniul serviciilor, acestea adaptându-se mult mai uşor la schimbarea condiţiilor economice şi sociale. Ele operează în special la nivel naţional, dar sunt afectate de legislaţia comunitară privind impozitarea, competiţia, societăţile comerciale, de politica socială şi regională, şi formalităţile vamale. Ca urmare, politica comunitară pentru intreprinderile mici şi mijlocii constă în măsuri de promovare a intereselor acestora şi de abolire a discriminării la care sunt supuse referitor la accesul pe pieţele de desfacere a produselor. Autorităţile din statele membre pot să ofere, de asemenea, informaţii şi, în unele cazuri, chiar să finanţeze IMM-urile. Asistenţa lor trebuie să fie de natură limitată, pentru a nu distorsiona sau ameninţa să denatureze competiţia prin favorizarea anumitor întreprinderi sau producţia anumitor bunuri, în sensul art. 92 din Tratatul CEE. Acesta este motivul pentru care este necesară o politică de întreprindere comunitară, care să asigure o structură şi să coordoneze eforturile depuse de statele membre pentru a-şi ajuta IMM-urile. Încă din anul 1986, Comunitatea a avut un Comisar responsabil de politica IMM-urilor.

 

2.2.1. Realizări în domeniul IMM-urilor

Politica pentru IMM-uri a debutat cu primul program comunitar de acţiune, adoptat în 1983, la încheierea Anului European al IMM-urilor şi al industriei manufacturiere. Un al doilea asemenea program a început în 1987 şi a fost consolidat de Consiliu pentru perioada 1993-1996. Al treilea program multianual a început în 1997 şi va dura până în anul 2000.

Principalele necesităţi ale IMM-urilor s-au demonstrat a fi un cadru administartiv necomplicat şi resurse substanţiale de capital, pentru a asista introducerea de noi tehnologii şi a menţine flexibilitatea. Cele mai importante trei obiective ale programului de acţiune sunt:

▪ crearea unui mediu favorabil pentru IMM-uri în privinţa alinierii administrative;

▪ asigurarea de servicii care să menţină flexibilitatea IMM-urilor;

▪ întărirea resurselor de capital pentru a susţine dezvoltarea lor şi accesul la noile tehnologii.

În iunie 1993, Consiliul a adoptat un program multianual de întărire a politicii întreprinderilor. Bugetul alocat pentru program pentru perioada 1993-1996 a fost în valoare de 112.2 milioane de ECU. Decizia face parte din iniţiativa de creştere europeană hotărâtă la întrunirea Consiliului European de la Edinburg. Capitolul 8 din Cartea albă pentru creştere, competitivitate şi ocuparea forţei de muncă îndeamnă statele membre să depăşească barierele existente pentru maximizarea potenţialului de creare de locuri de muncă al IMM-urilor. În aprilie 1994, Consiliul de Miniştri a accentuat dimensiunea locală a creării de locuri de muncă şi nevoia de a ajuta IMM-urile să creeze locuri de muncă şi a aprobat, în acest scop, o subvenţie cu o dobândă de 2%. Comisia a dat BEI un mandat de administrare a acestui instrument.

În mai 1994, în aplicarea practică a obiectivelor stabilite în Cartea albă, Comisia a adoptat un program pentru IMM-uri şi industriile manufacturiere integrat în cel de-al Patrulea Program Cadru al Uniunii Europene, desfăşurat până în anul 1998. Programul intenţionează să îmbunătăţească coordonarea Comunităţii, a măsurilor naţionale şi regionale pentru IMM-uri. El propune două tipuri de măsuri: pe de o parte, acţiuni combinate care să încurajeze consultarea şi coordonarea dintre statele membre şi, pe de altă parte, măsuri specifice ale Uniunii ca parte a politicii de întreprindere.

 

2.2.1.1. IMM-urile şi noile tehnologii

Astăzi, IMM-urile trebuie să facă faţă globalizării crescute a pieţelor lor şi nevoii de dezvoltare sau de a avea acces la noile tehnologii, dacă vor să rămână competitive. Programele comunitare în domeniul cercetării şi dezvoltării tehnologice (RTD), cu costuri distribuite (între UE, pe de o parte, şi societăţile interesate, pe de altă parte), dau şansa IMM-urilor, atât de a internaţionaliza reţeaua lor de afaceri şi de parteneri de cercetare, cât şi de a-şi îmbunătăţi baza lor tehnologică.

Cel de-Al Patrulea Program de cercetare şi dezvoltare tehnologică (FP4), ca şi cel de-Al Cincilea program de cercetare-dezvoltare tehnologică şi demonstraţie (FP5), aflat în desfăşurare până în anul 2002, includ măsuri specifice pentru facilitarea accesului IMM-urilor la noile tehnologii prin coordonarea strânsă între politica întreprinderilor şi cea de cercetare- dezvoltare tehnologică (RTD). Acestea vizează:

- informarea;

- pregătirea unei propuneri de proiect;

- găsirea partenerilor;

- punerea la punct a unui proiect de cerecetare cooperativă (CRAFT).

În raportul final asupra participării IMM-urilor la cel de-Al Patrulea Program Cadru de cercetare şi dezvoltare tehnologică, prezentat la 23 iunie 1998, se evidenţiază faptul că IMM-urile sunt “centrala electrică” a economiei Europei care se dezvoltă rapid. Unele IMM-uri ajută firmele mari să fie mai competitive, acţionănd ca subcontractanţi, altele aduc o contribuţie din ce în ce mai mare la inovare în sectoarele cu o dezvoltare rapidă, cum ar fi cele din multimedia, dezvoltare de software, biotehnologie sau tehnologii de mediu.

Raportul subliniază că IMM-urile participă în cadrul programului comunitar de cercetare-dezvoltare tehnologică în două modalităţi:

▪ Ca orice entitate legală a UE (companie mare, universitate sau centru de cercetări), ele pot lua parte la un proiect de cercetare colaborativă, în care fiecare partener îşi duce la bun sfârşit partea sa de efort de cercetare şi împarte rezultatele cu ceilalţi. Comisia susţine astfel de proiecte prin finanţarea a 50% din costurile aferente fiecărui partener.

▪ Ele pot beneficia de Măsurile de Stimulare Tehnologică pentru IMM-uri (TSME), implementate prin 9 programe specifice, prin două posibilităţi de participare:

- burse de cercetare (Exploratory Awards) – permit IMM-urilor să beneficieze de finanţare de până la 75% pentru mai buna pregătire a propunerilor de cercetare;

- proiecte de cercetare cooperativă (CRAFT) – permit grupurilor de IMM-uri cu probleme tehnice similare, dar care nu îşi permit să facă cercetare, să angajeze terţi, denumiţi “performeri RTD”, care să realizeze cercetarea în numele lor. Comisia împarte cu grupul de IMM-uri costurile cercetării, finanţând cu pînă la 50% suma cheltuită. Performerii RTD sunt plătiţi integral pentru munca prestată, dar rezultatele cercetării sunt proprietatea IMM-urilor.

Proiectele comunitare în domeniul RTD, cum sunt BRITE şi ESPRIT, au fost extinse şi suplimentate de altele, de tipul programelor de tehnologii informaţionale. IMM-urile sunt implicate, de asemenea, şi în alte programe, care nu sunt special destinate lor, cum ar fi LEONARDO - în sectorul de pregătire şi formare profesională.

Cel de-Al Cincilea Program Cadru, lansat de Uniunea Europeană în anul 1998, expune priorităţile comunitare pentru activităţile de cercetare, dezvoltare tehnologică şi demonstraţie (RTD – Research, Tehnological development and Demonstration), valabile pentru perioada 1998-2002. Selecţia priorităţilor s-a făcut pe baza unor criterii care reflectă preocupările majore ale Uniunii pentru creşterea competitivităţii întreprinderilor şi a calităţii vieţii cetăţenilor. Toate acţiunile şi demersurile pun accentul pe orientarea cercetărilor pe procesul general de înnoire şi în scopul unor beneficii la îndemîna tuturor.

FP5 cuprinde 4 programe tematice, care acoperă o serie de probleme bine definite, şi 3 programe orizontale, care răspund unor nevoi comune pentru toate domeniile de cercetare. Unul dintre cele trei programe orizontale este “Promovarea inovaţiei şi încurajarea participării IMM-urilor” (INOVATION – SMES), cunoscut ca Programul Inovaţie şi IMM. Acesta se situează la încrucişarea politicilor comunitare de cercetare, inovare şi de întreprindere. El promovează inovaţia la nivel comunitar şi încurajează participarea IMM-urilor în cadrul FP5. Programul urmăreşte să contribuie la crearea unui mediu de afaceri prietenos şi mai inovativ, să ofere condiţii pentru înfiinţarea de noi companii, să faciliteze răspândirea noilor tehnologii, să determine apariţia de activităţi economice noi, contribuind la dezvoltarea “culturii inovative” în Europa.

În cadrul acestui program, Comisia intenţionează să publice, în Jurnalul oficial al CE din 15 iunie 2000, un apel pentru propuneri pe tema “Proiecte de inovaţie – promovarea transferului transnaţional de tehnologie şi cunoştinţe, cu accent pe întreprinderi, ca principali beneficiari”. Participarea la proiecte se supune regulilor generale ale FP5. Comisia acordă până la 1,5 milioane EURO pentru un proiect pe trei ani.

Un Memorandum de Înţelegere, propus de Comisia Europeană, pentru facilitarea accesului IMM-urilor la comerţul electronic a fost semnat la Bruxelles în februarie 1998 de către reprezentanţii a 100 de IMM, asociaţii de comerţ şi asociaţii locale.

În scopul înfiinţării IMM-urilor independente, inclusiv cooperative, au fost create în U.E. aproximativ 40 de centre de afaceri şi inovaţii (BIC – Business and Innovation Centres). Aceste centre sunt legate între ele într-o reţea (EBN – European and Innovation Centre Network)

2.2.1.2. Informare şi cooperare pentru IMM-uri

În cadrul Comisiei Europene s-a creat o structură instituţională reprezentativă a IMM-urilor, în vederea promovării intereselor acestora, Direcţia generală a politicii de întreprindere, comerţ, turism şi economie socială (DG XXIII), care are responsabilitatea coordonării ansamblului instrumentelor şi acţiunilor în favoarea IMM-urilor, pentru dezvoltarea pieţei interne unice europene. Comisia doreşte să acorde IMM-urilor o importanţă deosebită şi, prin intermediul DG XXIII, să fie pe deplin informată despre drepturile şi oportunităţile IMM şi acestea să fie folosite în totalitate.

În acest scop au fos înfiinţate un număr de birouri de consultanţă, cunoscute ca “Euro-Info-Centre”. Aceste agenţii oferă informaţii oamenilor de afaceri şi diverselor departamente ale Comisiei interesate de problemele speciale ale IMM-urilor. Fondate în 1992, acum există 200 de astfel de centre în toate regiunile europene şi în ţările învecinate.

Aceste birouri comunică între ele şi cu Comisia prin intermediul reţelei de calculatoare BC-Net (Business Cooperation Network) şi al Centrelor de cooperare în afaceri – BCC (Business Cooperation Centre). Ele formează o reţea de contact pentru consultanţii în afaceri şi urmăresc să încurajeze cooperarea dintre firmele din statele membre la nivel transnaţional, inter-regional şi local. 

Comisia a lansat, de asemenea câteva iniţiative de cooperare dintre care se remarcă Euro-parteneriatul şi Interprise – Iniţiativa de încurajare a cooperării dintre industrii şi servicii în Europa, având în vedere accelerarea dezvoltării celor mai defavorizate regiuni prin realizarea cooperării dintre firme.

 

2.2.1.3. Politica de întreprindere

Desigur, interesul comunitar faţă de IMM-uri nu este nou, atâta timp cât el s-a manifestat încă din 1986, prin adoptarea primului program în favoarea lor; dar, intrarea în vigoare a Tratatului Uniunii Europene a reprezentat un punct deosebit de important pentru politica întreprinderilor. Art. 130 din Tratat stabileşte, printre altele, că statele membre şi Comunitatea vor trebui să încurajeze “un mediu favorabil iniţiativei şi dezvoltării întreprinderilor pe tot cuprinsul Comunităţii, în mod special, a întreprinderilor mici şi mijlocii”.

Consiliul a adoptat, la 14 iunie 1993, o Decizie referitoare la un program multianual de măsuri pentru asigurarea continuităţii şi consolidării politicii întreprinderilor, în particular pentru IMM-urile din Comunitate. Acest program, care acoperă perioada cuprinsă între 1 iulie 1993 şi 31 decembrie 1996, urmăreşte să intensifice domeniile prioritare ale politicii antreprenoriale având în vedere stimularea creşterii economice în UE şi asigurarea continuităţii şi consolidării politicii pentru a favoriza “europenizarea” şi internaţionalizarea întreprinderilor, în special a IMM. Structura politicii antreprenoriale comnitare a fost lărgită considerabil de Rezoluţia din 22 noiembrie 1993 a Consiliului referitoare la întărirea competitivităţii întreprinderilor, în special a IMM-urilor, şi dezvoltarea angajării în comunitate. Într-adevăr, Consiliul invită Comisia şi statele membre să ia un număr de măsuri administrative şi financiare în domeniul cercetării având în vedere promovarea unui mediu propice creării şi dezvoltării IMM-urilor, incluzând implementarea unui program de iniţiativă comunitar pentru IMM-uri şi manufacturi.

Comisia propune, în baza unui comunicat din 25 Mai 1994, implementarea unui program integrat de sprijinire a IMM-urilor şi a sectorului manufacturier. Prin intermediul acestui program, Comisia îşi propune să pună într-o formă concretă obiectivele subliniate în Cartea Albă a creşterii, competitivităţii şi angajării forţei de muncă: pe termen scurt, identificarea şi îndepărtarea constrângerilor impuse de taxe, asigurări sociale, administrative sau de natură financiară, iar pe termen mediu, susţinerea dezvoltării mediului de afaceri şi crearea de noi locuri de muncă. Programul reuneşte iniţiativele variate existente şi propune introducerea unora noi, prin intermediul unui parteneriat între toate părţile interesate de dezvoltarea IMM-urilor. Contribuţiile UE la dezvoltarea întreprinderilor vizează atât cadrul legislativ cât şi cel fiscal şi, în particular, obiectivele majore definite în Cartea Albă a creşterii, competitivitatea şi angajarea forţei de muncă: îmbunătăţirea accesului la finanţare şi la credit, susţinerea cooperării dintre firme prin iniţiative care să extindă şi mai mult decât prima fază de căutare a partenerilor, şi îmbunătăţirea calităţii managementului.

Trebuie subliniat că politica nu se referă numai la industrie, ci practic la toate sectoarele economice, în particular la afacerile manufacturiere şi distribuţie. Într-adevăr, noua politică se întrepătrunde cu politicile comunitare premergătoare, în special cele referitoare la funcţionarea pieţei unice, coeziunii economice şi sociale, cercetării şi dezvoltării tehnologice şi protecţiei mediului. Astfel, politica antreprenorială are trei obiective largi: crearea cadrului legal care conduce la iniţierea şi dezvoltarea întreprinderilor în comunitate; crearea un mediu economic care să ajute întreprinderile să atingă nivelul lor maxim de dezvoltare în piaţa unică, şi promovarea cooperării dintre întreprinderi situate în diferite regiuni ale Comunităţii.

Comisia Europeană a adoptat în cursul lunii aprilie 1998 o Comunicare destinată “susţinerii antreprenoriatului în Europa”. Acest document prevede ca sarcini majore ale Comunităţii pentru susţinerea antreprenoriatului în Europa, următoarele:

● Crearea unei culturi de întreprindere şi o instruire antreprenorială prin dezvoltare şi îmbunătăţirea cursurilor de instruire, promovând antrenamentul, implicând mass-media şi intreprinzătorii reuşiţi pentru a oferi antreprenoriatului un rol mai important în societate;

● Reducerea impactului procedurilor administrative asupra afacerilor noi, prin introducerea contractelor unice şi a formelor de înregistrare a afacerilor, micşorând toate taxele care trebuie plătite;

● Îmbunătăţirea procedurilor de transferare a afacerii de la o generaţie la alta, prin ajustarea mediului fiscal;

● Promovarea unor noi mecanisme de finanţare, precum şi a unor scheme de împrumuturi garantate, de investiţii private sau a unor noi fonduri de capital de risc.

 

2.3. Politica sectorială a Uniunii Europene

Politica sectorială a Uniunii Europene s-a impus ca fiind cea mai bună cale pentru contracararea măsurilor specifice pentru diferite domenii de activitate economică, luate de guverne la nivel naţional, care ar putea fi dăunătoare interesului comun şi restructurării industriei europene. Măsurile de politică sectorială se îndreaptă către cele mai vulnerabile sectoare la nivel internaţional, fie datorită faptului că pieţele sunt saturate pentru produsele din anumite domenii (siderurgie – oţel, construcţii navale, textile), fie că ele nu sunt foarte bine dezvoltate pe ansamblul UE (prelucrarea datelor, telecomunicaţii, tehnologii avansate).

Guvernele naţionale sunt cele care manipulează cele mai directe şi mai bine cunoscute măsuri sectoriale, cum ar fi ajutoarele de orice fel: burse, împrumuturi, subvenţii ale ratei dobânzii. Ajutoarele pentru îmbunătăţirea diverselor sectoare şi ajutoarele acordate “industriilor în faşă” sunt exemple caracteristice de măsuri sectoriale. Principalele lor fundamentări sunt ocuparea forţei de muncă, dezvoltarea regională şi chiar prestigiul naţional, acolo unde sunt implicate întreprinderi importante, privite ca “întreprinderi de referinţă”. Deoarece ajutoarele sectoriale şi condiţiile în care ele sunt acordate variază într-o mare măsură de la un stat membru la altul, acestea pot afecta substanţial comerţul dintre statele membre şi pot distorsiona sau pot ameninţa cu denaturarea competiţiei. Acesta este motivul pentru care art. 92-94 din Tratatul CEE oferă Comisiei Europene controlul ajutoarelor pe care statele le asigură direct sau indirect diverselor întreprinderi sau producţiei de diverse bunuri. Asemenea ajutoare trebuie notificate Comisiei, care are puterea să le autorizeze sau să le interzică în conformitate cu prevederile din Tratat sau dintr-o legislaţie secundară. Astfel, cu toate că cel mai important instrument al politicii sectoariale se află încă în mâinile guvernelor, Comisia poate invoca puterea suprastatală conferită în acest domeniu prin tratat pentru a preveni distorsionarea condiţiilor de competitivitate prin acorderea unor ajutoare naţionale, care s-ar împotrivi obiectivelor politicii industriale a UE.

Rolul acordat Comisiei – de iniţiator şi/sau coordonator al măsurilor comunitare este foarte complex în condiţiile în care politica sectorială este intrinsec legată de politica comercială. Măsurile de politică comercială care au cele mai importante consecinţe pentru sectoarele industriale sunt: manipularea tarifelor vamale, măsurile antidumping, acordurile comerciale şi diferite operaţiuni de export. În virtutea uniunii vamale, majoritatea acestor măsuri sunt deja în mâinile instituţiilor europene. Este necesară armonizarea sau coordonarea acelor sectoare care sunt încă în mâinile guvernelor naţionale, astfel încât să nu existe concurenţă neloială între industriile din acelaşi sector în Uniunea Europeană.

De asemenea, pentru eliminarea barierelor de natură tehnică şi facilitarea accesului pe piaţa comunitară în condiţii similare pentru produsele de acelaşi fel, Uniunea a susţinut şi susţine o politică de asigurarea a calităţii şi de standardizare valabilă pentru toate sectoarele industriei europene. Toate măsurile şi reglementările specifice sectoriale nu pot fi separate şi nu pot ignora politica generală de calitate şi conceptul de “o nouă abordare în materie de armonizare tehnică”.

2.3.1. Barierele tehnice şi politica de calitate

Piaţa internă a UE şi mecanismele care reglează schimburile comerciale la nivel continental sau internaţional, comerţul în general, influenţează în mod hotărâtor măsurile care afectează evoluţia sectorială a industriei europene. Scopul este ca produsele să fie competitive din punct de vedere tehnic şi să răspundă unor cerinţe de calitate general acceptate astfel încât să poată fi comercializate pe orice piaţă.

Începând cu anul 1985, Uniunea Europeană a adoptat o nouă abordare pentru armonizare tehnică şi standardizare, armonizarea standardelor industriale europene pentru 16 domenii acoperite prin legislaţie tehnică devenind instrumentul principal pentru îndeplinirea acestui scop. Armonizarea legislativă a fost însoţită de o politică coerentă în domeniul certificării şi testării, stabilind principii clare, transparente, aplicabile procedurilor de certificare a produselor fabricate şi utilizate pe plan comunitar. Obiectivul este favorizarea punerii în practică a unei politici europene privind calitatea, în cooperare cu structurile naţionale şi internaţionale de standardizare, pentru a permite operatorilor economici fabricarea şi comercializarea produselor lor pe piaţa comunitară, prin intermediul unui sistem de recunoaştere mutuală a mărcilor şi a procedurilor de fabricaţie.

Noua abordare legislativă promovată la nivel european vizează două elemente fundamentale: exigenţe esenţiale de calitate şi proceduri de evaluare a conformităţii, general recunoscute. Legislaţia comunitară, fără să se piardă în detalii de la caz la caz, este cea care stabileşte exigenţele esenţiale la care produsele trebuie să se alinieze. Aceste exigenţe fixează pragurile sau nivelele de protecţie pentru întreaga Comunitate în domeniul sănătăţii şi securităţii.

Specificaţiile tehnice care răspund acestor exigenţe esenţiale sunt elaborate pe baza Rezoluţiei Consiliului, din 7 mai 1985, referitoare la o “Nouă abordare a armonizării tehnice şi a standardelor” şi a Directivei 83/189/CEE (intitulată “Extinderea procedurilor de informare în domeniul normelor şi reglementărilor tehnice”), din 28 martie 1983. Aceasta prevede o procedură de informare în domeniul standardizării şi un mecanism în virtutea căruia Comisia să poată mandata organismele de standardizare europene (CEN, CENELEC, ETSI) să elaboreze aceste norme. Efectul acestora este impunerea unui stil standard pentru toate acţiunile naţionale care interferează cu câmpul de aplicare al mandatului european.

Aceste norme nu sunt imperative; fabricanţii sunt liberi să ofere pieţei comunitare produse care răspund altor standarde sau care nu se încadrează nici unei norme, cu condiţia de a îndeplini procedurile de evaluare a conformităţii impuse de directivele în cauză. Pe de altă parte, produsele fabricate în conformitate cu standardele beneficiază de prezumţia de conformitate cu exigenţele esenţiale.

Procedurile de certificare armonizate şi regulile privind utilizarea lor sunt prezentate în Decizia 93/465/CEE (intitulată “Marca CE pentru conformitate”). Aceste proceduri sunt împărţite în module care acoperă diferite funcţii, fie de concepţie – design, fie de producţie, fie de control. Astfel, se pot efectua teste asupra unui produs în diverse moduri – se alege din una, două sau mai multe proceduri selecţionate pentru aceeaşi categorie de produse.

Produsele care îndeplinesc exigenţele esenţiale impuse de directiva (sau directivele) în cauză se recunosc după marca “CE”. Condiţiile de utilizare şi parafare cu marca “CE” au fost armonizate în anul 1993, prin Decizia 93/465/CEE. Marcajul indică, de asemenea, că fabricantul s-a supus tuturor procedurilor de evaluare prevăzute pentru produsul respectiv, simplificându-i obligaţiile care decurg din aceasta. Marcarea permite facilitarea controlului şi, mai ales, acordarea de liberă circulaţie, desfacerea şi utilizarea produsului pe piaţa comunitară. 

Comisia a prezentat ideile sale privind rolul standardizării în politica comunitară în alte trei documente: Comunicarea din 30 octombrie 1995 privind rolul standardizării în politica comunitară, Comunicarea din 24 iulie 1996 privind standardizarea şi societatea globală a informaţiei şi Documentul de lucru din 20 ianuarie 1998 pentru un mai bun angrenaj între cercetare şi standardizare.

O analiză globală a situaţiei standardizării în contextul noii abordări în materie de armonizare legislativă a fost făcută în Raportul Comisiei “Eficacitate şi legitimitate în domeniul standardizării” (COM(98)291 final), prezentat la 13 mai 1998. În acest document, Comisia subliniază că natura voluntară şi independentă a elaborării acestor standarde nu poate fi justificată decât dacă sistemul este deschis şi transparent şi dacă aceste norme sunt susţinute de către principalele părţi interesate şi aplicate în acelaşi mod în toată Comunitatea.

Pe lângă exigenţele de calitate şi normele de natură tehnică, Comisia a instituit prin Directiva Consiliului 92/59/CEE privind securitatea generală a produselor, o obligaţie generală de securitate. În virtutea acestei directive, producătorii sunt obligaţi să desfacă pe piaţa europeană numai produsele sigure. Ea se aplică produselor de consum şi prevede ca statele membre să-şi constituie infrastructura administrativă necesară pentru identificarea produselor de risc sau periculoase, pentru a respecta obligaţia generală de securitate.

3. Industria siderurgică

3.1. Baza legală

Industria siderurgică este unul din cele două sectoare strategice guvernate de Comunitatea Europeană a Cărbunelui şi a Oţelului (CECO). Măsurile comunitare în domeniul industriei siderurgice se bazează în principal pe dispoziţiile Tratatului care instituie CECO. Acesta va expira la 23 iulie 2002 şi, începând cu această dată, sectoarele industriale din domeniul cărbunelui şi oţelului nu se vor mai supune unui tratament reglementat special, ci vor fi pe deplin intergrate Tratatului care instituie Comunitatea Europeană.

Obiective şi realizări

Obiectivul principal al politicii actuale în domeniu este restructurarea sectorului industriei siderurgice pentru a o face competitivă şi capabilă să înfrunte evoluţiile pieţei, atât la nivel european cât şi la nivel mondial.

Siderurgia, ale cărei produse reprezintă materia primă pentru o serie de sectoare (construcţii, construcţii de maşini, transport greu, bunuri de larg consum – automobile, aparate de uz casnic, ambalaje), trebuie să facă faţă unei puternice competiţii internaţionale, creşterii numărului de industrii pe care le aprovizionează la nivel mondial, modificărilor tehnologice din ce în ce mai rapide şi unei presiuni permanente asupra preţului oţelului. Exploatarea acestei industrii este încurajată în sensul folosirii de tehnologii şi creării de produse care să respecte mediul înconjurător. Sectoarele depinzând de metalurgie se încadrează printre marii exportatori ai UE şi, prin intermediul alianţelor strategice, industria consacrată acestui domeniu a depăşit hotarele naţionale în ceea ce priveşte dezvoltarea producţiei şi a unei pieţe cu adevărat europene.

a.) Măsuri de susţinere financiară

În faţa crizei industriei siderurgice de la începutul anilor ‘90 şi ca răspuns la un memorandum din partea industriei siderurgice, prin care acest sector se angaja într-un proces de restructurare şi de raţionalizare, la 23 noiembrie 1992, Comisia a prezentat o Comunicare de intenţii privind măsurile de ajutorare corespunzătoare (SEC(92)2160). Fenomenul de capacitate excedentară fusese anunţat încă din 1990 în Raportul “Obiective generale pentru siderurgie”. Pachetul de măsuri propuse de către Comisie cuprindea nu numai stimulente financiare vizând să acopere o parte din costurile asociate restructurării şi punerii în practică a reglementărilor privind concurenţa, dar şi măsuri privind comerţul internaţional, cu scopul stabilirii pieţei intracomunitare a oţelului. Comisia a permis autorizarea de ajutoare strict dependente de consideraţii de coeziune economică şi socială şi pe baza unor planuri de restructurare şi de reducere a capacităţilor care ar putea asigura competitivitate pe termen lung şi stabilitate pentru angajaţi.

La 25 februarie 1993, în Concluziile sale asupra restructurării industriei siderurgice europene, Consiliul a confirmat obligaţiile Comisiei şi ale sale de a aplica Codul de Ajutorare, având în vedere eliminarea subvenţiilor pentru costurile de funcţionare şi întărirea competitivitaţii prin reducerea substanţială a capacităţii de producţie. Acţiunile desfăşurate în acest scop trebuie însoţite de măsuri care să aibă în vedere rezolvarea problemelor sociale şi să limiteze importurile de produse siderurgice din terţe ţări. Consiliul a subliniat, de asemenea, necesitatea aplicării riguroase şi obiective a codului de ajutorare din partea statului şi a declarat că vrea să se asigure că orice derogări care ar putea fi propuse în spiritul art. 95 al Tratatului CECO contribuie pe deplin la efortul necesar de reducere a capacităţii.

După ce a realizat că reducerea de capacitate propusă de industria siderurgică este insuficientă, Comisia a decis, în 1995, să retragă anumite măsuri de sprijin acordate restructurării industriei siderurgice a UE (COM(94)466).

În perspectiva expirării Tratatului CECO, au fost făcute propuneri pentru eliberarea finanţărilor CECO, care includ împrumuturi şi credite finanţate dintr-o cotă prelevată din industria siderurgică şi a cărbunelui. Ultimul Cod de ajutorare pentru siderurgie (SAC – Steel Aid Code) a fost adoptat în 1996, în conformitate cu art. 95 al Tratatului CECO, pentru perioada 1997-2002. Acest cod stabileşte riguros condiţiile în care sunt autorizate ajutoarele de stat. Sunt încurajate numai ajutoarele legate de cercetare, de protecţia mediului sau de închiderea întreprinderilor. Comisia este obligată să monitorizeze şi să întocmească rapoarte anuale privind implementarea codului.

Consiliul European de la Amsterdam, din iunie 1997, a optat pentru alocarea unor rezerve substanţiale pentru crearea unui fond comunitar de cercetare destinat industriei siderurgice şi a cărbunelui. Această soluţie a fost conformă cu dorinţele exprimate de Parlamentul European, Comitetul Consultativ al CECO şi reprezentanţii industriei.

 

b.) Măsuri de politică socială şi regională

Măsurile sociale urmăresc să-i ajute pe lucrătorii care şi-au pierdut locurile de muncă, în condiţiile restructurării şi reducerii capacităţilor de producţie din industria siderurgică. Comisia a prezentat, astfel, într-o notă de informare din 28 aprilie 1993 (COM(93) 0178 final), modalităţile de aplicare a măsurilor sociale. Documentul stipulează că, în condiţiile reducerii numărului de angajaţi, vor fi acordate ajutoare pentru readaptarea CECO noilor condiţii, inclusiv ajutoare pentru pensionare anticipată, şomaj, recalificare etc. 

De asemenea, prin programul Resider II se finanţează, cu titlul de Fonduri Structurale, măsurile vizând protecţia mediului în regiunile siderurgice, modernizarea infrastructurii economice şi sociale, activităţile economice alternative şi întreprinderile pilot.

În ceea ce priveşte politicile de protecţie a mediului, au fost luate în considerare diferite instrumente, la nivel naţional şi la nivelul UE, pentru a pune în practică angajamentele, conform Protocolului de la Kyoto al Convenţiei Cadru a Naţiunilor Unite asupra Modificărilor Climatice (CCNUMC). Acestea constau în acorduri de mediu impuse voluntar sau negociate, taxa pe energie şi pe emisia de CO2, mecanismele flexibile ale Protocolului de la Kyoto şi măsurile de prevenire şi reducere integrată a poluării (IPCC – Integrated Pollution Prevention and Control).

 

c.) Măsuri externe


Măsurile externe adoptate de UE în sectorul siderurgie au urmărit stabilizarea pieţei pentru produsele de oţel. Industria siderurgică europeană trebuie să facă faţă importurilor la preţuri scăzute din Europa Centrală şi de Est (ECE), în particular din fostele ţări sovietice, pe de o parte, şi presiunii concurenţiale exercitată pe pieţele comerciale de către ţările industrializate, în special SUA, pe de altă parte.

UE a instituit un sistem de supraveghere statistică a importurilor provenind din ţările ECE şi, chiar mai mult, a introdus cote de importuri pe perioade limitate de timp pentru produse siderurgice provenind din Cehia şi Slovacia şi fostele ţări URSS (12 republici). Monitorizarea şi restricţiile comerciale pentru protejarea pieţei au fost însoţite de măsuri de asistenţă acordate ţărilor ECE pentru restructurarea industriei lor siderurgice, mai ales din punct de vedere tehnic, prelucrarea deşeurilor, facilitarea accesului la credite, controlul costurilor şi mamagement, în general.

Ca urmare a procedurilor anti-dumping/antisubvenţii şi a măsurilor compensatorii promovate de SUA, în perioada 1992-1993, în legătură cu importurile de produse siderurgice provenind şi din ţări membre UE, la 1 februarie 1993, Consiliul a prezentat o declaraţie privind atitudinea americană în comerţul cu produse siderurgice. Consiliul a denunţat, astfel, deciziile SUA de a percepe drepturi anti-dumping provizorii pentru importurile de produse din tablă, estimând că nivelul acestora nu are nici o justificare. În Rezoluţia sa din 18 iulie 1997 pentru “Restructurarea industriei siderurgice”, Parlamentul European a recomandat Comisiei să continue discuţiile sale cu autorităţile SUA pentru obţinerea de garanţii că instrumentele antidumping nu vor depăşi limitele reglementărilor curente ale Organizaţiei Mondiale a Comerţului şi să propună un acord multilateral comun Europa – SUA în domeniul oţelului, care nu s-a materializat încă.

 

3.2. Industria siderurgică în contextul lărgirii UE

Subiectul lărgirii UE a fost abordat în ultima Comunicare a Comisiei, intitulată “Stadiul competitivităţii industriei siderurgice în Uniunea Europeană” (COM(99)453), adoptată la 5 octombrie 1999.

Conform acestui document, obiectivul procesului de lărgire a UE este acela de a îmbunătăţi viabilitatea industriilor din ţările candidate, pentru a putea face faţă presiunii concurenţiale care rezultă din aderarea pe deplin la UE. Acordurile europene încheiate cu ţările asociate din Europa Centrală şi de Est permit schimburi comerciale fără nici o restricţie şi cu taxe zero pentru exporturile de oţel către UE. Ţările asociate înlătură progresiv tarifele (procesul trebuia să se încheie la 31 decembrie 1999), în timp ce UE a şi făcut acest lucru. Acordurile europene conţin un protocol referitor la produsele CECO (Protocolul 2), care include prevederi referitoare la ajutoarele de stat pentru restructurare. Perioada de graţie de 5 ani pentru acordarea ajutoarelor de stat a expirat pentru majoritatea ţărilor din Europa Centrală şi de Est, după care a mai fost cerută o prelungire pentru încă 5 ani. Condiţiile pentru a fi acordată o asemenea prelungire (programe naţionale de restructurare solide şi planuri de viabilizare pentru companiile individuale) trebuie să fie întrunite de ţările în cauză, înainte ca această prelungire să fie acordată. Comisia va monitoriza strict aceste condiţii, în special întârzierea în procesul de privatizare şi restructurare în majoritatea ţărilor central şi est europene, întârziere care va creşte riscul de a fi acordate ajutoare de stat incompatibile pentru industria siderurgică.

Industria ţărilor candidate oferă câteva puncte forte: salarii relativ reduse şi un nivel bun de calificare tehnică a mâinii de lucru în mai multe sectoare, cum ar fi siderurgia şi construcţiile mecanice. Pe de altă parte, ele au şi o serie de slăbiciuni care includ: organizarea producţiei depăşită, combinată cu o introducere lentă a tehnicilor moderne de producţie, o utilizare ineficientă a energiei şi a unui număr excedentar de angajaţi. Aceasta conduce la nivele de productivitate scăzute şi la produse care nu îndeplinesc standardele de calitate, fiind necesară o îmbunătăţire ulterioară a acestora. 

Priorităţile pentru politicile industriale în ţările candidate includ privatizarea, investiţiile în capital fizic şi resurse umane, creşterea productivităţii şi a calităţii produselor, ca şi crearea de oportunităţi pentru noi locuri de muncă, ca o alternativă la cele pierdute prin restructurare în siderurgie. Implementarea în paralel a acestor priorităţi se derulează foarte încet şi multe companii producătoare de oţel au dificultăţi financiare.

Lărgirea oferă industriilor UE acces liber la sectoare cu creştere potenţială şi pespective de specializare industrială, bazate pe avantaje comparative oferite de ţările central şi est europene. În acelaşi timp, participarea UE şi a altor investitori privaţi este subordonată unei restructurări în profunzime în aceste ţări. Dacă restructurarea se realizează, antreprenorii din ţările respective şi din UE vor beneficia de profit ca urmare a lărgirii pieţei europene. Mai mult, integrarea reuşită a industriei siderurgice a ţărilor din Europa Centrală şi de Est, care reprezintă o forţă economică majoră pentru ţările candidate, va da un impuls considerabil pentru integrarea economică globală.

 

4. Industria materialelor de construcţii

 

Construcţiile ocupă un loc foarte important în industria europeană. Într-adevăr, valoarea producţiei se ridica, la nivelul anului 1996, la 750 miliarde EURO (ECU) pentru cele 15 state membre, reprezentând aproximativ 11% din PIB-ul comunitar. Pe de altă parte, 8,8 milioane de persoane lucrează în acest sector (7,7% din populaţia activă), construcţiile fiind domeniul situat pe primul loc în ierarhia ocupării forţei de muncă. Uniunea Europeană este cel mai mare exportator mondial în acest domeniu.

Cu toate acestea, în cadrul pieţei interioare, dezvoltarea sectorului a fost limitată de obstacole în libera circulaţie a materialelor de construcţii. Aceste bariere provin, în particular, din prevederi naţionale diferite referitoare la:

■ specificaţiile tehnice pentru producerea materialelor de construcţii şi pentru şantiere şi utilajele utilizate;

■ atestarea conformităţii cu cerinţe tehnice pentru produse şi lucrări;

■ impactul lucrărilor de construcţii şi a materialelor asupra siguranţei, sănătăţii şi bunăstării.

Pentru a preveni aceste dificultăţi, Cartea Albă asupra dezvoltării pieţei interne din 1995 a definit ca una dintre priorităţile sale îndepărtarea barierelor tehnice în sectorul construcţiilor.

 

4.1. Baza legală

- Directiva 89/106/CEE

Armonizarea specificaţiilor tehnice şi a prevederilor a început în anul 1988 prin adoptarea Directivei asupra produselor de construcţii (89/106/CEE). Bazată pe noua abordare (în vederea armonizării), definită în rezoluţia Consiliului din 7 mai 1985, ea stabileşte măsurile care se impun pentru a îndepărta barierele din calea liberei circulaţii a produselor şi fixează cerinţele esenţiale, legate în principal de siguranţă şi de sănătate, aplicabile în general lucrărilor de construcţii, nu numai produselor de construcţii. De asemenea sunt detaliate procedurile de obţinere a atestării conformităţii produselor.

Produsele de construcţii trebuie să întrunească specificaţii tehnice europene sau naţionale recunoscute pentru a putea fi puse în vânzare cu marca CE. Nu este suficientă numai respectarea cerinţelor esenţiale ale Directivei. Pentru ca produsele de construcţii, definite ca “orice produse care au fost fabricate pentru a fi încorporate permanent într-o lucrare de construcţii”, să se bucure de liberă circulaţie, în condiţiile în care Directiva este operaţională, trebuie să intre în vigoare şi standardele europene în domeniu. 

În funcţie de exigenţele care trebuie îndeplinite de produsele de construcţii, prevederile Directivei pot fi structurate astfel:

1. Conformitatea cu cerinţele esenţiale: produsele de construcţii pot fi introduse pe piaţă numai dacă ele sunt potrivite cu scopul pentru care au fost fabricate. Ele trebuie realizate astfel încât lucrările în care sunt încorporate să satisfacă, pentru un timp de viaţă rezonabil din punct de vedere economic, cerinţele esenţiale privind rezistenţa mecanică, stabilitatea, siguranţa în caz de incendiu, igiena, sănătatea şi protecţia mediului, siguranţa în funcţionare, protecţia împotriva zgomotului, economia de energie şi izolarea termică.

Cerinţele esenţiale sunt definite în primă instanţă în documente interpretative elaborate de comitetele tehnice şi transpuse ulterior sub forma de specificaţii tehnice. Cele din urmă pot consta în:

● Standarde europene armonizate adoptate de organismele europene de standardizare (CEN şi/sau CENELEC), care acţionează sub incidenţa unui mandat din partea Comisiei şi ca urmare a unor consultări cu Comitetul Permanent pentru Construcţii;

● Un sistem de aprobări tehnice europene, care să certifice conformitatea unui produs cu scopul în care este utilizat, în cazul în care nu există un standard armonizat, nici un standard naţional recunoscut şi nici un mandat pentru un standard european, şi acolo unde Comisia constată, după consultarea statelor membre din Comitetul Permanent pentru Construcţii, că un standard nu poate fi pregătit încă. Pentru a uşura această sarcină, Organizaţia Europeană a Aprobărilor Tehnice, care reuneşte toate organismele de aprobare, va putea să elaboreze liniile directoare ale aprobărilor tehnice referitoare la un produs sau o familie de produse de construcţii, acţionând pe baza unui mandat din partea Comisiei şi după consultarea Comitetului Permanent pentru Construcţii.

Acolo unde nu există un standard European sau proiectul pentru o aprobare tehnică europeană, produsele de construcţii pot fi vândute în continuare în conformitate cu prevederile naţionale în vigoare, dacă se încadrează în cerinţele esenţiale.

2. Aplicarea mărcii “CE”: pot beneficia de marca “CE” numai produsele de construcţii care sunt conforme cu standardele naţionale care transpun standardele armonizate, cu o aprobare tehnică europeană, sau, în absenţa unor asemenea aprobări, cu specificaţii tehnice naţionale compatibile cu cerinţele esenţiale. Prin aceasta se asigură că toate materialele de construcţii şi lucrările care au marca “CE” satisfac cerinţele esenţiale.

Ulterior, în ceea ce priveşte prevederile legate de marca “CE”, Directiva 89/106/CEE a fost amendată prin Directiva 93/68/CEE. Aceasta stabileşte condiţiile care guvernează utilizarea mărcii “CE” – aceleaşi pentru o întreagă gamă de produse (materiale de construcţii, vase simple sub presiune, echipament de protecţie individual, jucării, terminale de telecomunicaţii, echipamente electrice, cazane de abur, etc.) care pot veni simultan sub incidenţa a diferite directive şi care au fost supuse anterior unor sisteme de marcare specifice.

3. Atestarea conformităţii: Este la latitudinea producătorilor sau a reprezentanţilor lor stabiliţi în Comunitate de a atesta, fie pe baza propriilor lor resurse, fie prin intermediul unui organism de certificare abilitat, că produsele lor sunt conforme cu cerinţele unei specificaţii tehnice care respectă procedurile de atestare a conformităţii stabilite în Directivă. Aceste proceduri trebuie să fie elaborate de către Comisie ca urmare a consultărilor cu Comitetul Permanent pentru Construcţii şi în concordanţă cu caracteristicile speciale ale unui produs sau grup de produse.

4. Condiţii de siguranţă: Produsele care au fost declarate ca fiind conforme cu Directiva, dar care nu satisfac cerinţele esenţiale şi, prin urmare, pun în pericol sănătatea sau siguranţa, pot fi retrase temporar de pe piaţă de către statele membre. Acolo unde neconformitatea poate fi atribuită specificaţiilor tehnice, aplicării lor sau unor omisiuni inerente, Comisia va decide, după consultarea Comitetului Permanent pentru Construcţii, dacă specificaţiile tehnice europene sau naţionale ar trebui sau nu să se bucure de prezumţia de conformitate.

Cu toate acestea, acolo unde nu există aprobări tehnice şi standarde armonizate, antreprenorii pot cere aplicarea principiului recunoaşterii mutuale în baza art. 28 şi următoarele din Tratatul care instituie Comunitatea Europeană, sub rezerva restricţiilor descrise în art. 30. Dar, în practică, piaţa internă în acest domeniu nu funcţionează fără anumite dificultăţi.

Comisia a făcut o primă trecere în revistă a aplicării Directivei într-un raport din 1996. Raportul a arătat că implementarea completă a Directivei a pus probleme din următoarele motive: ▪ lungimea procedurii: timpul care a trecut între adoptarea documentelor interpretative şi elaborarea specificaţiilor tehnice de către organismele competente europene a fost prea lung; ▪ dependenţa de bunăvoinţa organismelor de standardizare de a emite standarde europene.

Pentru a evita aceste întârzieri tehnice, Comisia a luat măsuri de grăbire a implementării Directivei şi de eliminare a incertitudinilor create de lipsa specificaţiilor tehnice, prin cooperarea cu organismele de standardizare. Aceste eforturi s-au concretizat prin aparaţia primelor produse de construcţii care au primit viza CE, în anul 1997.

În ciuda acestui progres, întârzierea acumulată de activităţile de standardizare în sectorul construcţiilor a fost reflectată în raportul Comisiei intitulat “Eficacitate şi legitimitate în domeniul standardizării” (COM(98)291 final), din 13 mai 1998.

Activitatea Comisiei în sectorul construcţiilor trebuie să continue, în conformitate cu liniile directoare din Comunicarea “Competitivitatea Industriei Construcţiilor” (COM(97)539 final), adoptată în anul 1997, în scopul îmbunătăţirii competitivităţii acestui sector la nivel european. Acest document defineşte obiectivele prioritare din acest domeniu şi propune acţiuni specifice care urmează a fi realizate. Accentul a fost pus pe următoarele:

■ îmbunătăţirea calităţii;

■ îmbunătăţirea cadrului de reglementare pentru a îndepărta barierele comerciale şi pentru a simplifica procedurile referitoare la achiziţiile publice. Pentru a facilita libera circulaţie a produselor de construcţii în absenţa unor standarde europene, Comisia a reiterat angajamentul pe care l-a făcut în Planul de acţiune pentru piaţa internă de a revizui Directiva asupra materialelor de construcţii;

■ realizarea unei îmbunătăţiri substanţiale şi susţinute a nivelului calităţii educaţiei şi pregătirii profesionale în acest sector;

■ reorientarea şi întărirea activităţilor de cercetare şi dezvoltare.

Comunicarea Comisiei Europene “Strategia pentru piaţa interioară europeană”, din 5 octombrie 1999, a adus câteva precizări pentru aceste orientări. Pentru îmbunătăţirea mediului de afaceri se are în vedere desfiinţarea ultimelor bariere în comerţul intracomunitar, fiind prevăzută, printre altele, adoptarea până la sfârşitul anului 2000 a 50 de standarde armonizate privind produsele de construcţii.

În sectorul materialelor de construcţii se acordă o atenţie particulară reglementărilor Comunităţii care au ca scop reducerea impactului asupra mediului din partea materialelor şi a echipamentelor utilizate şi de a proteja sănătatea şi siguranţa persoanelor.

În acest spirit, o directivă din 1984 reglementează nivelele admisibile de zgomot pentru macaralele turn, iar alta, din 1986, se referă la utilajele care acţionează la sol.

Referitor la siguranţă, Directiva asupra produselor de construcţii (89/106/CEE) a introdus o măsură de standardizare prin intermediul cerinţelor esenţiale, unele dintre ele fiind deja operaţionale, datorită adoptării de prevederi specifice pe domenii (cum ar fi rezistenţa la foc a materialelor de construcţii).

Referitor la sănătate, au fost aprobate măsuri în scopul limitării riscului provenit de la azbest în timpul dezmembrării şi demolării construcţiilor. O directivă din 1993 limitează expunerea muncitorilor la azbest iar o directivă din 1987 (Directiva 87/217/CEE – J.Of.L 85, din 28 martie 1987) asigură limitarea emisiilor de azbest în activităţile care implică azbestul şi în demolarea clădirilor, structurilor şi instalaţiilor care conţin azbest.

 

5. Industria produselor chimice 

 

Mişcarea liberă a produselor chimice pe întregul teritoriu al Comunităţii nu poate fi garantată fără a se lua măsuri de armonizare legislativă în privinţa produselor periculoase şi limitelor lor de producere, plasarea pe piaţă, utilizarea diverselor substanţe şi preparate şi declararea cerinţelor referitoare la clasificare, împachetare şi denumire a produselor şi substanţelor.

În domeniul clasificării, împachetării şi etichetării, accentul se pune pe protejarea sănătăţii şi siguranţei omului şi a mediului care îl înconjoară, şi, în acelaşi timp, asigurarea că utilizatorii au suficiente informaţii referitoare la produsele puse în vânzare.

Măsurile relevante luate de Comunitate trebuie privite ca parte a procesului continuu care are deja o lungă istorie. De exemplu, Comunitatea a adoptat mai întâi o directivă asupra clasificării, împachetării şi denumirii substanţelor periculoase în 1967.

Legislaţia comunitară referitoare la clasificare, împachetare şi denumire a preparatelor periculoase are o istorie similară începând încă din 1973.

Măsurile comunitare au cuprins următoarele aspecte:

● Restricţii la marketingul şi utilizarea anumitor substanţe şi preparate periculoase. Pe baza Directivei care amendează Directiva 76/769/EEC, Consiliul, şi în anumite cazuri, Comisia interzic sau restricţionează plasarea pe piaţă a preparatelor şi substanţelor periculoase. Aceste proceduri au fost utilizate pentru a interzice produse cum sunt Cadmiul sau de tip Ugilec 121 şi Ugilec 141 şi de a limita utilizarea PCP (bifenilpoliclorură) şi a azbestului. În asemenea domenii Comisia are datoria de a se asigura că nivelul de reglementare este în concordanţă cu cerinţele de protecţie din fiecare stat membru. 

● Clasificarea, împachetarea şi denumirea substanţelor periculoase. Directiva generală asupra clasificării, împachetării şi denumirii preparatelor periculoase care a înlocuit Directivele anterioare, a intrat în vigoare în urmă cu cinci ani. Munca de pregătire necesară includerii în ea a prevederilor referitoare la pericolele ecologice a fost începută, iar o propunere de amendare a fost trimisă Consiliului în 1996. 

● O propunere pentru o Directivă care să consolideze Directiva 67/548/CEE a fost trimisă comisiei în 1993;

● Reguli privitoare la introducerea pe piaţă a produselor biocidale;

● Stabilirea unui sistem comun de notificare şi informare asupra importurilor şi exportului de anumite produse chimice periculoase;

● Prevenirea accidentelor majore care implică substanţe periculoase;

● Neutralizare controlată a PCP-urilor şi decontaminarea produselor care le conţin;

● Inspecţii şi verificări a Bunei Practici de Laborator - GLP pentru testarea substanţelor chimice.

Comisiei îi va reveni sarcina de a le administra prin intermediul Directivelor Comisiei în unele cazuri, şi pe baza propunerilor Consiliului în alte cazuri.

 

6. Industria farmaceutică

Din 1993 cerinţele tehhnice pentru producţia şi testarea produselor farmaceutice de uz uman şi veterinar, regulile privitoare la aplicarea etichetelor, publicitate şi distribuţia en-gros, vânzarea medicamentelor pe bază de reţetă şi transparenţa măsurilor naţionale privitoare la politica de preţuri şi compensare, au fost armonizate în totalitate.

Strategia comunitară s-a rotit în jurul a două idei principale. Mai întâi eforturile s-au concentrat spre consolidarea şi completarea legislaţiei existente prin extinderea scopului său, delegând puterea de a adopta amendamente tehnice, făcând controlul naţional al preţurilor şi a schemelor de compensare mult mai transparente, îndreptându-se spre Farmacopeea Europeană, armonizând condiţiile de administrare a medicamentelor la pacienţi şi oferind informaţii cât mai complete despre produsele medicale.

În al doilea rând a fost implementată reforma referitoare la licenţierea activităţilor de marketing pentru produsele medicale în Comunitate. În 1993 Consiliul a adoptat un regulament şi trei directive referitoare la viitorul sistemului de acordare a licenţelor de marketing în domeniul medicamentelor şi a pus bazele Agenţiei Europene pentru Evaluarea Produselor Medicale.

Ca urmare, în 1995, firmele au trebuit să aleagă între o procedură centralizată de autorizare, obligatorie pentru medicamentele fabricate folosind biotehnologii, dar care a fost opţională (pâna în 1998) pentru medicamentele care conţineau un principiu activ nou şi care nu era încă autorizat de către statele membre pentru uz uman, şi recunoaşterea mutuală descentralizată a autorizaţiilor acordate la nivel naţional pentru produsele medicale existente. Agenţia Europeană pentru Evaluarea Produselor Medicale, cu sediul la Londra, este responsabilă de coordonarea celor două proceduri.

Agenţia are diverse responsabilităţi referitoare la inspecţia producţiei şi monitorizarea produselor medicale şi coordonează îndeplinirea de către Comunitate şi statele membre a responsabilităţilor care le revin privind producţia şi testarea produselor medicale, incluzând buna fabricaţie, practica de testare clinică şi de laborator, şi monitorizarea continuă a produselor medicale autorizate în comunitate, dându-şi acordul cu privire la măsurile corespunzătoare care trebuie luate.

Această armonizare a permis Comunităţii Europene să se angajeze într-un program trilateral de armonizare a procedurilor de testare a produselor medicale împreună cu SUA şi Japonia, în vederea reducerii costurilor totale ale cercetării farmaceutice globale.

Comisia Europeană a adoptat o Comunicare (IP/98/1038) privind o piaţă unică în industria farmaceutică. Acest pas a fost realizat după introducerea în anul 1995 a unui sistem comun de evaluare şi autorizare care se efectuează fie prin intermediul Agenţiei Europene de Medicină (EMEA), fie prin recunoaştere mutuală între statele membre. Piaţa unică este necesară datorită faptului că statele membre au responsabilitate exclusivă în domeniul sănătăţii şi au norme diferite de control asupra preţurilor din domeniu. Comunicarea pune în evidenţă câteva opţiuni pentru viitor ale sănătăţii cu respectarea principiului subsidiarităţii şi ţinând cont de totalitatea reglementărilor precum şi a intereselor sociale şi industriale în acest domeniu. Aceste opţiuni asigură accesul pacienţilor şi a tuturor celor interesaţi către toate produsele farmaceutice de care au nevoie, asigură o competiţie corectă şi stimulatoare pentru încurajarea inovaţiilor şi a dezvoltării industriale.

 

a.) Situaţia industriei farmaceutice în Europa 

Industria farmaceutică aduce o contribuţie de bază la veniturile industriei europene. În 1997 balanţa comercială a UE în domeniu s-a situat la 15000 miliarde de ECU şi peste 10000 milioane ECU au fost cheltuiţi pentru programe de cercetare şi dezvoltare. În acelaşi an au fost vândute produse în valoare de 87000 milioane ECU, valoare reprezentând 40% din producţia globală. Industria farmaceutică cuprinde circa 487000 de angajaţi la care se adaugă peste 71000 de angajaţi în domeniul cercetării şi dezvoltării. 

Cu toate acestea, competitivitatea industriei europene de profil este redusă. Din cele 47 substanţe active lansate pe piaţa mondială în 1997, doar 19 (însemnând circa 40%) au fost dezvoltate şi fabricate în Europa (în urmă cu 30 de ani descoperirile europene reprezentau peste 65 %). În domeniul biotehnologiei situaţia era identică: în 1995 noile articole lansate pe piaţa de profil reprezentau 76% - produse lansate în SUA, 14% în Japonia şi numai 10% în Europa. 

 

b.) Progrese în realizarea piaţei unice 

În anul 1995 au fost stabilite câteva proceduri europene noi care să ofere un acces rapid către piaţa unică bazat pe evaluarea EMEA şi pe recunoaşterea mutuală dintre statele membre. În aria proprietăţii intelectuale, Europa beneficiază de cele mai înalte reglementări privind produsele farmaceutice din întreaga lume.

Acest sector industrial nu este reglementat doar prin mecanisme ale pieţei unice, el beneficiază de reglementări naţionale ale statelor membre, foarte interesate de sistemul de cost al sănătăţii.

Există numeroase diferenţe între statele membre, atât în nivelul preţurilor din domeniul farmaceutic cât şi în domeniul consumului de produse specifice. Un factor care explică aceste diferenţe este existenţa unor tipuri diferite de control al preţurilor în domeniu. Existenţa unor preţuri divergente poate conduce la apariţia unor dificultăţi de funcţionare a pieţei unice. De exemplu, intermediarii pot cumpăra produse la preţuri scăzute într-o parte a UE şi le pot vinde cu preţuri ridicate în altă parte a UE. Acest fapt creează o ineficienţă deoarece beneficiul nu realizează decât o rută paralelă şi nu se îndreaptă spre sistemul de sănătate sau către pacient.

Curtea Europeană de Justiţie a avut spre soluţionare un număr important de cazuri privind fixarea preţurilor de către satele membre în contradicţie cu libera circulaţie a mărfurilor în interiorul UE. Curtea a stabilit faptul că sistemul de control al preţurilor, deşi nu este contrar principiului liberei circulaţii a mărfurilor, nu poate funcţiona altfel, fixarea preţurilor la un anumit nivel nu se poate realiza ca pentru un produs de uz casnic, de exemplu. 

Comunicarea Comisiei (IP/98/1038) concluzionează că pot exista trei căi ce pot fi urmate în viitorul apropiat:

■ situaţia de “status-quo” - cu toate că situaţia actuală permite statelor Uniunii Europene să asigure o înaltă protecţie atât socială cât şi în domeniul sănătăţii, perpetuarea situaţiei existente în dezvoltarea industriei farmaceutice nu va conduce la creşterea competitivităţii pe termen mediu a industriei de profil europene.

■ integrarea totală - o integrare completă trebuie să reliefeze obţinerea unui sistem convergent de preţuri la nivelul pieţei unice europene. Dar acest sistem unic nu este compatibil cu principiul subsidiarităţii şi este dificil de realizat din punct de vedere politic. Un nivel scăzut al preţurilor va conduce la un acces imediat al cetăţenilor la produsele industriei farmaceutice dar pe termen mediu va conduce la o scădere a contribuţiei Europei la cercetarea şi dezvoltarea de profil. 

■ calea de mijloc - prin această cale trebuie să se realizeze distincţii nete între diferitele sectoare ale pieţii unice şi în special cele legate de medicină. Trebuie să se producă o întărire a cooperării între statele membre în domeniul sănătăţii, introducerea unor mecanisme de piaţă diferite pentru acest sector important, fără a se face compromisuri de costuri. 

Alte puncte de interes analizate de Comunicarea Comisiei se referă la:

- stimularea unei pieţe competitive de profil;

- obţinerea rapidă a autorizărilor pe această piaţă;

- realizarea unei pieţe de profil transparente; 

- implicaţiile unui comerţ farmaceutic de tip electronic;

- realizarea unui dialog curent între statele membre ale UE pe teme de sănătate.

Cu tot acest progres în armonizarea tehnică, încă mai există o mulţime de obstacole care împiedică circulaţia liberă a medicamentelor. Pare necesară stabilirea unor linii directoare strategice la nivel Comunitar, bazate pe următoarele principii:

■ Asigurarea celor mai potrivite produse farmaceutice populaţiei, acolo unde este posibil pe bază de reţetă (ceea ce ridică problema recunoaşterii mutuale a prescripţiilor de către statele membre) sau prin medicaţie individuală (medicamente din extracte de plante), prin impunerea unor măsuri de protecţie specifice care să dea garanţii referitoare la siguranţa şi sănătatea pacientului.

■ Orientarea cercetării spre bolile rare. Datorită faptului că dimensiunea pieţii nu permite de fiecare dată să se efectueze cercetarea privată în domeniul “bolilor rare”, în special la nivel Comunitar, trebuie să se acorde o încurajare sporită cercetării în domeniul medicamentelor şi, de asemenea, o procedură de acordare a licenţelor simplificată pentru medicamentele dezvoltate prin intermediul Agenţiei Europene.

■ Identificarea cerinţelor impuse pentru ca medicamentele generice să joace un rol important din punct de vedere al competitivităţii preţului şi al punerii bazelor pentru o piaţă mai dinamică, asigurându-se respectarea aceloraşi standarde de siguranţă şi eficienţă ca şi cele care se aplică medicamentelor originale.

Cu toate că aceste principii se referă numai la medicamentele de uz uman, eforturi similare sunt cerute de asemenea şi în domeniul medicinei veterinare.

 

7. Industria de automobile

Cu toate că Tratatul de la Roma nu conţine dispoziţii specifice privind o politică comună în cadrul industriei de automobile, există anumite prevederi care reglementează competiţia şi piaţa internă (art.81-89 (85-94)) împuternicind Comisia Europeană să intervină pe piaţa de automobile. Comisia poate fi autorizată să negocieze cu terţe ţări, în cadrul competenţelor pe care le are în domeniul politicii externe. Articolul 157 (130) al Tratatului de la Maastricht stipulează cadrul legal pentru politica industrială Comunitară.

a.) Obiective ale industriei de profil

1. Aria problemelor europene privind producţia de automobile cuprinde următoarele aspecte: 

■ putere financiară redusă faţă de competitorii americani şi japonezi; 

■ un nivel scăzut de cooperare şi competiţie între cele şase mari companii producătoare de autoturisme;

■ presiunea concurenţială a produselor japoneze pe piaţa europeană;

■ apariţia unor noi producători de automobile pe pieţele din Asia şi regiunea Pacificului, zone considerate ca având un excelent potenţial de export;

■ creşterea importurilor americane şi japoneze în EU.

2. Ca efect al prospectării pieţei de autoturisme se poate presupune că, în următorii ani, Uniunea Europeană va rămâne cel mai mare producător şi va deţine cea mai mare piaţă de desfacere în domeniu. Cea mai mare creştere se prevede a avea loc în ţările cu o rată mică de automobile pe cap de locuitor (Europa de Est, America Latină şi Asia – cu excepţia Japoniei). Pentru a atinge o prezenţă semnificativă pe aceste pieţe, europenii au trecut la instalarea în aceste regiuni a unor capacităţi locale de producţie precum şi la internaţionalizarea structurilor comerciale create.

3. Principalele obiective ale politicii economice europene:

■ crearea unei pieţe unice de automobile prin eliminarea barierelor comerciale intra-comunitare;

■ menţinerea şi expansiunea continuă a unei industrii competitive de automobile în cadrul Comunităţii Europene;

■ impunerea unor restricţii voluntare privind importurile având ca scop prevenirea unor importuri ieftine şi menţinerea competitivităţii în domeniu. 

b.) Realizări ale industriei de automobile

Analiza situaţiei industriei de automobile a Uniunii Europene, realizată la 23 februarie 1994 (COM(94)0049), a conturat strategia ulterioară şi a scos în evidenţă propunerile menite să conducă la cele mai bune rezultate în acest domeniu de activitate. În 1996 Comunicarea privind industria de automobile (COM(96)327) a descris strategia urmărită de UE pentru crearea celor mai favorabile condiţii pentru dezvoltarea acestui sector, strategie care are în centrul atenţiei două componente: competitivitatea şi realizarea “maşinii de mâine”. 

Piaţa internă

La 6 decembrie 1989 Comisia a adoptat o comunicare privind piaţa internă a vehiculelor cu motor, lucrare care s-a dorit a fi un ghid de măsuri necesare efortului de deschidere a unei asemenea pieţi. 

În sfera tehnică, legislaţia privind producţia privată de automobile a început să fie armonizată începând cu data de 31 martie 1992. Autorizaţiile comunitare pentru aceste vehicule au devenit opţionale de la 1 ianuarie 1993 şi obligatorii din 1996. Producătorii de autoturisme beneficiază din anul 1998 de un set de reguli unitare în toată Uniunea Europeană. 

Pentru a preveni distorsionarea competiţiei pe piaţa internă de profil, din 1997 s-a trecut la extinderea cadrului legal comunitar privind industria vehiculelor cu motor. 

Reglementarea 123/85 privind acordurile în domeniile distribuirii de automobile şi service, care urmărea realizarea unui echilibru între interesele celor implicaţi într-un lanţ de distribuţie (producţie, vânzare, service) cu cele ale consumatorilor a expirat în iunie 1995. La 28 iunie 1995 Comisia a adoptat o nouă Reglementare, valabilă pe o perioadă de 7 ani, (1475/95) privind aplicarea art.81(3) al Tratatului de la Maastricht care face referire la distribuţia şi activitatea de service în cazul anumitor categorii de vehicule cu motor. Această Reglementare este un instrument prin care se încearcă controlarea preţurilor autoturismelor în sensul reducerii diferenţelor existente pe piaţa liberă a Uniunii, eliminându-se posibilitatea creării unei pieţe paralele. 

Politica structurală

Uniunea Europeană a cheltuit 154 miliarde de ECU, finanţate prin programul “FORCE” în perioada 1994-1998, pentru realizarea şi punerea la punct a unei politici structurale coerente şi a instrumentelor sale în domeniul industriei de automobile.

Politica de cercetare şi dezvoltare 

Industria de automobile a cunoscut o finanţare importantă printr-o multitudine de programe pe teme de cercetare şi dezvoltare, beneficiind prin Al Treilea Program Cadru (FP3) (1990-1994) de 500 milioane ECU în acest scop. FP4 cuprinde diferite programe cum ar fi: DRIVE, JOULE, ESPRIT sau BRITE-EURAM totalizând împreună o finanţare suplimentară de circa 700 de milioane ECU. În cadrul propunerilor pentru aplicarea noului program - FP5 -, aflat în prezent în derulare, se regăsesc chei de acţiune privind construirea unor autovehicule inteligente, curate şi eficiente.

Politica de comerţ exterior 

Politica UE privind comerţul exterior de profil este centrată pe ideea protejării pieţei comunitare de automobile împotriva practicilor neloiale, a sciziunilor şi penetrărilor exterioare, pe de o parte, şi pe ideea impunerii acestei pieţe pentru terţi, pe de altă parte.

Consiliul a aprobat la 8 februarie 1994 un set de măsuri care stabilesc sistemul propriu de import, precum şi regulile ce guvernează politica de comerţ exterior, în general, pentru obţinerea unei mai bune competitivităţi şi eficienţe. 

În 1991 UE a semnat un acord comercial cu Japonia prin care propria piaţă de profil s-a deschis treptat pentru autoturisme şi vehicule de transport uşoare nipone pentru o perioadă de 8 ani, încheiată la 31 martie 1999. Pe de altă parte pieţele japoneză şi coreeană au fost deschise pentru importurile europene. Rezultatul Rundei Uruguay a UE a condus la reducerea taxelor pentru ansamble şi subansamble de automobile cu peste o treime din valorile percepute până la acel moment.

Politica mediului

Un punct important de referinţă în acest sector este reprezentat de Directiva Consiliului 70/220 privind măsurile care trebuie luate împotriva poluării aerului de către vehiculele cu motor, amendată în anul 1994 prin Directiva 94/12. Această Directivă prevede reducerea cu 50% a emisiilor nocive ale motoarelor în comparaţie cu nivelul anului 1991, prescrierea unor limite maximale de emisie pentru motoarele maşinilor înregistrate până la 1 ianuarie 1997. Directiva mai prevede condiţiile pe care trebuie să le respecte statele membre în aplicarea unor taxe şi impozite stimulative pentru autoturismele care, după această dată îndeplinesc condiţiile impuse. Alte măsuri propuse privesc reducerea noxelor pentru autocare şi îmbunătăţirea calităţii combustibililor utilizaţi. Directiva 96/1 limitează valorile admise pentru noxele emise de motoarele Diesel.

 

Rolul Parlamentului European 

Parlamentul European a avut o contribuţie importantă în domeniul industriei de automobile. Acesta a susţinut permanent activitatea Comisiei în dorinţa sa de a realiza o piaţă comună de automobile, pentru promovarea unei industrii de profil competitive şi pentru asigurarea unui mai bun echilibru cu pieţele terţe.

La 16 noiembrie 1993, rezoluţia intitulată “Industria de maşini” aduce, în faţa celor care lucrează în acest domeniu, câteva direcţii importante de acţiune pentru prevenirea unei crize ce se profilează în producerea şi comercializarea autoturismelor de orice tip.

La 1 martie 1994, Parlamentul European şi Comisia Europeană au organizat un forum al industriei europene de automobile în cadrul căruia diferite uniuni şi corporaţii industriale au discutat despre viitorul industriei de profil.

La 21 septembrie 1995, Parlamentul European a adoptat rezoluţia “Industria de automobile în cadrul UE” prin care se insistă asupra realizării maşinii anului 2000 – o maşină ecologică, inteligentă, de înaltă tehnologie şi ieftină.

Prin rezoluţia din 13 martie 1997, Parlamentul European a propus crearea unui Grup de nivel înalt al industriei de automobile, compus din cele mai reprezentative corporaţii producătoare de autoturisme şi echipamente industriale, precum şi din grupul utilizatorilor. 

 

8. Industria de construcţii navale

 

Măsurile comunitare în industria construcţiilor navale se bazează, în principal, pe prevederile art. 87 (92) şi 133 (113) din Tratatul Comunităţii Europene şi pe prevederile art. 157 (130) al Tratatului de la Maastricht, care precizează bazele legale ale politicii industriale comunitare de profil.

Principalele obiective privesc, pe de o parte, reforma cantitativă: raţionalizarea construcţiei de nave şi controlarea capacităţii de încărcare a acestora, iar pe de altă parte reforma calitativă: alocarea de resurse pentru modernizarea şi diversificare a producţiei de profil şi un nou standard privind calitatea, productivitatea şi competitivitatea.

Construcţia de nave este concentrată în 10 dintre statele membre. Forţa de muncă este estimată la circa 60000 de angajaţi la care se adaugă alţi 70000 de angajaţi din activităţile comerciale navale.

a.) Limitarea ajutorului din partea statului 

Uniunea Europeană a încercat să impună câteva prevederi prin care să se limiteze ajutorul financiar al statului până la nivelul unui procent din valoarea tonajului impus pentru fiecare stat membru – Directivele din 28 iulie 1969 şi 20 septembrie 1972. În decembrie 1990 Consiliul a adoptat a şaptea Directivă comunitară (90/684) privind finanţarea de către stat a sectorului naval pentru o perioadă de trei ani. Ca şi precedentele Directive, aceasta din urmă concluzionează faptul că, în vederea restructurării acestui sector, este imposibilă eliminarea subvenţiilor statului şi confirmă faptul că trebuie depuse eforturi considerabile pentru a se putea elimina distorsionarea competiţiei. Directiva este revizuită în fiecare an. 

În anul 1994, Uniunea Europeană, Coreea de Sud, Japonia, Norvegia şi SUA au semnat un acord privind eliminarea subvenţiilor în industria navală. Acordul OECD trebuia să intre în vigoare la 1 ianuarie 1996, dar acest fapt nu s-a produs încă, SUA neratificând documentul. Industria de nave se află sub incidenţa celei de-a 7 Directive care trebuia să rămână în vigoare până la sfârşitul anului 1998 - până la adoptarea acordului menţionat mai sus sau până la adoptarea unui nou regulament în domeniu. Conform art. 4 al Directivei, suma totală considerată ca subvenţie nu trebuie să depăşească 9% din valoarea contractului sau din cifra de afaceri. 

b.) O nouă competitivitate internaţională în domeniu

La ora actuală, Uniunea Europeană îşi menţine o poziţie mondială de frunte în segmentul construcţiilor de nave maritime şi fluviale. O problemă de importanţă deosebită o constituie competiţia cu Japonia şi Coreea de Sud. Negocierile cu aceste ţări au început în 1988 şi au privit alinierea construcţiilor navale la norme internaţional acceptate precum şi stoparea practicilor neloiale în domeniul preţurilor concurenţiale scăzute.

Ca răspuns al creşterii importanţei sectorului european maritim şi, în particular, datorită vulnerabilităţii acestui sector, Comisia a publicat anual, din 1988, un număr de rapoarte privind industria navală, inclusiv un raport privind situaţia industriei navale comunitare. Comisia a adoptat în 1991 şi 1996 comunicările “Noi cerinţe ale industriei maritime” (COM(91) 335) şi “Viitorul maritim european” (COM(96) 84) care scot în evidenţă răspunsul comunitar privind existenţa, cerinţele, provocările şi viitorul acestei industrii.

În octombrie 1997, Comisia a definit o nouă strategie în construcţia de nave (COM(97) 470), în care s-a propus aplicarea unilaterală a principiilor stabilite prin acordul OECD şi prin care s-au stabilit reguli drastice privind finanţarea din partea statului. Directiva are un nivel de aplicabilitate asupra construcţiei de nave, asupra conversiei acestora şi nu acţionează în domeniul reparaţiilor de nave. Nivelul de finanţare acordat trebuie să reflecte diferenţa dintre cele mai competitive costuri de lucru comunitare şi preţurile de piaţă ale competitorilor internaţionali. 

Sunt garantate diferite forme de ajutor (în special din partea ERDF şi a Fondului Social European) pentru dezvoltarea regiunilor şi reconversia profesională a salariaţilor afectaţi de recesiune. 

În paralel cu cel de-al patrulea program cadru de cercetare şi dezvoltare, grupul operativ de conducere al sistemului maritim a identificat obiectivele prioritare industriale şi tehnologice ale acestui sector (SEC(95) 1824).

 

Rolul Parlamentului European 

Parlamentul European a propus unele opinii şi recomandări pentru directivele Comisiei precum şi diferite măsuri cu aplicabilitate în industria construcţiei de nave. 

În iunie 1988 Parlamentul European a votat o moţiune privind o rezoluţie a Comitetului Economic pentru politici industriale care impune necesitatea realizării unei strategii comunitare în domeniu precum şi examinarea detaliată a situaţiei existente în acest sector.

La propunerea Comitetului pentru politică şi planificare regională şi al Comitetului pentru probleme sociale şi angajarea forţei de muncă, Parlamentul European a adoptat două rezoluţii, la 16 iunie 1988, prin care se aprobă Programul specific comunitar şi măsurile sociale necesare.

Prin rezoluţia din 23 noiembrie 1990, Parlamentul European şi-a prezentat opinia favorabilă în ceea ce priveşte cea de-a şaptea Directivă (COM(90) 0248). 

La 16 decembrie 1994, Parlamentul European a aprobat extensia Directivei privind finanţarea din partea statului iar la 16 decembrie 1997 a solicitat rămânerea acesteia în vigoare până la semnarea acordului OECD. 

La 28 noiembrie 1995, Parlamentul European a aprobat reglementările acordului OECD (propunerea Comisiei COM (95) 410).

La 13 martie 1997 Parlamentul European a adoptat rezoluţia privind viitorul martim european în care sunt prezentate opinii privind competitivitatea industriei maritime.

 

9. Politica industrială a României

9.1. Politica industrială în perspectiva aderării la Uniunea Europeană

Conform celor prezentate, politica industrială comunitară are ca obiectiv creşterea competitivităţii cu scopul ridicării nivelului de trai şi al ocupării forţei de muncă. Ea îşi propune favorizarea unui mediu de afaceri propice iniţiativei, dezvoltării întreprinderilor din UE, cooperării industriale şi îmbunătăţirea exploatării potenţialului industrial al politicilor de inovare, cercetare şi dezvoltare tehnologică. Pentru punerea în practică a acestor propuneri, UE combină instrumente oferite de numeroase alte politici: unele dintre ele legate de funcţionarea pieţei (specificaţii de produse şi acces pe piaţă, ajutoare de stat, politică comercială şi concurenţială), altele referitoare la capacitatea întreprinderilor de a se adapta la schimbare (mediu macroeconomic stabil, tehnologie, formare profesională etc.).

Industria României, ca ţară aspirantă la integrarea europeană, va trebui să atingă un nivel de competitivitate care să-i permită să facă faţă presiunii concurenţei şi forţelor pieţei interioare a Uniunii. Pe parcursul negocierilor pentru aderare România trebuie să facă dovada că urmăreşte o politică pentru crearea pieţelor deschise şi concurenţiale, în conformitate cu dispoziţiile art. 130 al Tratatului Uniunii Europene. Un alt indicator important al progresului realizat este şi va fi buna cooperare cu Uniunea în ansamblu, şi cu ţările membre, în particular, în domeniul industriei, investiţiilor, standardizării şi evaluării conformităţii produselor şi procedurilor de fabricaţie cu reglementările comunitare, prevăzute prin Acordul European.

Experţii Comisiei Europene, în Agenda 2000, Raportul pentru 1998, (Enlargement Regular report 1998 from the Commission on Romania’s progress towards accesion, EC Bulletin of E.U., Suppl. 7/98), subliniază mai multe realizări ale României în domeniul industriei:

■ Politica industrială a României face o distincţie clară între sectoarele tradiţionale şi cele nou apărute. Industriile aparţinând primului grup (rafinării, industria chimică, construcţii de maşini, metalurgie şi industria textilelor sintetice) au fost ţinta unor restructurări substanţiale şi a eforturilor de privatizare. Cel de-al doilea grup (echipamente pentru comunicaţii, maşini electrice, textile, pielărie, blănuri şi mobilă) este deja înglobat în mare parte în sectorul privat şi face obiectul politicilor orizontale elaborate pentru stimularea investiţiilor şi a creşterii economice. Acest al doilea grup a fost motorul creşterii economice din ultimii ani, în timp ce în cazul primului, performanţele au înregistrat scăderi, iar eforturile de restructurare au condus la pierderi de locuri de muncă. Calitatea produselor şi competitivitatea lor sunt probleme care rămân în atenţie, fiind comune ambelor grupuri de sectoare industriale.

■ În România au fost înregistrate progrese în procesul de restructurare a regiilor autonome şi de transformare a acestora în companii naţionale, în scopul privatizării şi ameliorării mediului concurenţial. Mai mult, subvenţionarea directă sau indirectă a regiilor autonome şi altor mari întreprinderi de stat continuă să rămână un obstacol în calea creării unui mediu de afaceri adecvat, bazat pe economia de piaţă. Aceste întreprinderi au tendinţa să înlăture de pe piaţă noii agenţi, să absoarbă resursele financiare disponibile şi să deformeze preţurile. Restructurarea industriei prelucrătoare, aşa cum este siderurgia, a fost marcată de întârzieri şi lipsa voinţei politice de a închide companiile neviabile şi de a reduce capacităţile de producţie. Au fost înregistrate, totuşi, progrese în restructurarea şi eliminarea subvenţiilor din câteva zone industriale, în special în sectorul minier. O reducere semnificativă a capacităţilor de producţie a fost realizată în industria chimică şi petrochimică.

■ În scopul protejării industriei şi a economiei pe parcursul restructurării, în septembrie 1998 a fost introdusă o suprataxă la import de 6% pentru o perioadă de doi ani. Această măsură - apreciază experţii UE - este, în principiu, incompatibilă cu politica Uniunii Europene care stimulează performanţa prin pieţe deschise şi competitive, dar în Acordul European există prevederi derogatorii care permit adoptarea unor asfel de măsuri în circumstanţe excepţionale. Cu toate acestea, aşa cum se afirmă în raport, accelerarea privatizării şi a reformelor structurale în sectorul întreprinderilor industriale din România însoţită de acţiuni-cheie de politică orizontală, de tipul celor descrise mai sus, rămâne esenţială pentru dezvoltarea unui sector antreprenorial competitiv şi dinamic, care trebuie să se afle în centrul unui mediu de afaceri propice.

■ Legislaţia în domeniul investiţiilor este complexă, iar procedurile administrative care trebuie îndeplinite de investitori sunt greoaie. Orice amendamente ulterioare aduse acestor reglementări trebuie să fie clare şi să vizeze reducerea obstacolelor birocratice.

În concluzie, conform Raportului pe 1998, rămâne de văzut dacă reorganizarea regiilor autonome, planificarea, restructurarea şi privatizarea întreprinderilor de stat de mare importanţă va conduce la reducerea dezechilibrelor economice şi la o creştere a investiţiilor şi a activităţii industriale în sectoarele viabile într-o perioadă acceptabilă de timp.

România şi-a precizat politica industrială în Strategia pe termen mediu pentru reforma economică, prezentată în luna iulie 1998 şi a revenit cu sublinieri şi în Strategia naţională de dezvoltare a României pe termen mediu, aprobată de Guvern în martie 2000. Obiectivele principale ale politicii industriale a României sunt în linii mari compatibile cu politicile industriale ale Uniunii Europene. Ele vizează creşterea competitivităţii externe şi a productivităţii interne în raport cu toţi factorii de producţie şi consolidarea climatului de afaceri propice economiei de piaţă.

Strategia naţională de dezvoltare a României pe termen mediu acoperă anii 2000-2004 şi asigură baza pentru începerea negocierilor cu UE. Conform acesteia, Guvernul va lua decizii cu un profund impact social şi va suprima unele sectoare din economie. Primele cinci capitole supuse negocierilor cu organismele europene în vederea aderării României au fost deja încheiate, unul dintre acestea find reprezentat de politica pentru întreprinderile mici şi mijlocii.

9.2. Programul Naţional de Aderare a României la UE - Politica industrială

Conform Programului Naţional de Aderare a României la UE-2000, politica industrială a României este în curs de elaborare, ca document distinct şi global, şi va fi promovată, în cursul acestui an, spre aprobare Guvernului României, în vederea mediatizării şi implementării ei, pe baza unui calendar de măsuri ce se va elabora după aprobarea ei.

Elaborarea acestei politici industriale are în vedere conceptul şi principiile politicilor industriale ale UE, prevederile cuprinse în Strategia de Dezvoltare Durabilă a României (2000-2020) elaborată în 1999 şi cele din Strategia economică pe termen mediu a României (2000-2004).

Politica industrială vizează cu prioritate menţinerea unui mediu favorabil de afaceri, deschis către piaţă şi aplicarea unei abordări pozitive a ajustării, adică renunţarea la politicile industriale defensive de natură protecţionistă. De asemenea, în procesul de restructurare şi privatizare, este avută în vedere atragerea investitorilor străini, care prin aportul de capital, tehnologie şi pregătire managerială pot facilita accesul produselor româneşti pe noi pieţe, contribuind astfel la integrarea României în economia globală.

În situaţia actuală în care mediul de afaceri nu este suficient de prietenos şi predictibil, trebuie avute în vedere măsuri care să conducă la dezvoltarea unui mediu economic viabil şi deschis, bazat pe competiţie liberă şi loială, pe un sistem legislativ stabil si simplu, precum şi pe un cadru instituţional adecvat, ambele armonizate cu cele existente în UE.

Un impuls major pentru atragerea capitalului privat străin şi autohton în domeniul investiţiilor din producţia industrială (şi nu numai) îl constituie simplificarea procedurilor de a investi (de a deschide o afacere), concomitent cu înlăturarea altor bariere birocratice.

Reacordarea unei atenţii sporite şi revigorarea la randamente înalte a politicilor orientate către cercetare, dezvoltare şi inovare, cu asistare la nivel naţional, va deveni un element de bază al procesului de reabilitare şi dezvoltare durabilă a industriei.

Dificultăţile majore care trebuie rezolvate de politica industrială sunt legate de creşterea competitivităţii, a competiţiei tehnologice, de ajustarea structurală, precum şi de dezvoltarea capacităţii de diseminare a inovaţiilor şi de generare de profit la nivel microeconomic, pentru a se putea investi în retehnologizarea sau modernizarea producţiei.

Pentru asigurarea condiţiilor necesare trecerii spre o dezvoltare durabilă a industriei, respectiv a economiei, obiectivele politicii industriale au în vedere două componente majore: ajustarea structurală şi neutralitatea stimulentelor.

Pentru întărirea capacităţii de a elabora şi implementa măsurile şi acţiunile de politică industrială, Comisia Europeană a considerat util ca Romania (Ministerul Industriei şi Comerţului) să beneficieze de un program de asistenţă în acest domeniu, care să contribuie la creşterea competitivităţii produselor, a capacităţii industriei de a se adapta mediului concurenţial şi de a face faţă presiunii forţelor pieţei unice europene. În acest context, în cadrul proiectelor de finanţare din fonduri PHARE pentru anul 2000, Ministerul Industriei şi Comerţului a propus un proiect cu tema ,,Politici industriale şi infrastructura calităţii”. Partea referitoare la politica industrială va fi implementată printr-o componentă de twinning (înfrăţire instituţională), pentru care s-a prevăzut un buget de 0,6 milioane EURO din partea UE.

Pentru ameliorarea competitivităţii şi trecerea la o creştere economică stabilă şi accelerată, făcând posibilă îndeplinirea condiţiilor economice de integrare, trebuie să fie avute în vedere şi alte obiective ale politicii industriale, care vizează următoarele:

- accelerarea şi adâncirea restructurării industriei, inclusiv închiderea capacităţilor de producţie neviabile;

- accelerarea procesului de privatizare a societăţilor comerciale cu capital majoritar de stat;

- susţinerea dezvoltării unui mediu economic viabil, deschis şi competitiv, pe baza competiţiei libere şi loiale pe piaţă;

- utilizarea eficientă a resurselor umane, sporirea mobilităţii pe piaţa forţei de muncă;

- susţinerea programelor de cercetare-dezvoltare, stimularea inovării şi difuzării tehnologice;

- sprijinirea asigurării condiţiilor favorabile pentru dezvoltarea cooperării industriale;

- asigurarea compatibilităţii cu mediul ambiant a activităţilor industriale;

- alinierea la standardele europene şi internaţionale de performanţă, calitate şi protecţia mediului;

- armonizarea legislaţiei româneşti cu legislaţia UE;

- promovarea coeziunii sociale;

- susţinerea dezvoltării IMM-urilor.

Starea actuală a economiei, respectiv a industriei, impune ca pentru obiectivele politicii industriale să se constituie şi priorităţi pe termen scurt şi mediu, care vor fi implementate în etape, cu posibilitatea derulării simultane a unor acţiuni din etape diferite, repartizate astfel:

- etapa I (2000-2001) - accelerarea procesului de ajustare structurală şi stoparea declinului producţiei industriale (restructurare, privatizare, închideri de capacităţi neviabile, asigurarea condiţiilor de relansare);

- etapa II (2001-2002) - consolidarea mediului economic şi de afaceri, a caracterului său viabil şi deschis, respectiv prietenos şi predictibil;

- etapa III (2002-2003) - asigurarea competitivităţii industriale şi creşterea eficienţei şi volumului exportului.

 

9.3. Industria siderurgică şi metalurgia neferoasă

În cadrul Acordului de Asociere a României la Uniunea Europeană industria siderurgică româneasca beneficiază de un protocol distinct, Protocolul nr. 2 CECO (Comunitatea Europeană a Cărbunelui şi Oţelului). Conform acestui protocol, a fost iniţiat Grupul de Contact pentru Siderurgie între reprezentanţii DGIII–Industrie din cadrul Comisiei Europene şi reprezentanţii Direcţiei Metalurgie din Ministerul Industriei şi Comerţului. În cadrul întâlnirilor periodice ale grupului de contact s-a demarat un program pentru pregătirea condiţiilor de integrare europeană a siderurgiei româneşti.

Protocolul CECO dintre România şi Uniunea Europeană a intrat în vigoare la 1 mai 1993, ca document distinct în cadrul general oferit de Acordul de Asociere dintre România şi Uniunea Europeană.

În vederea limitării pătrunderii unor produse CECO care nu sunt originare din România (deturnarea originii) pe piaţa UE, între România şi Uniunea Europeană s-a convenit aplicarea unui sistem de dublă licenţă.

Tratatul CEFTA (Central European Free Trade Area) a fost semnat la 1 iulie 1997 şi prevede liberalizarea comerţului cu produse metalurgice între ţările membre (România, Polonia, Cehia, Ungaria, Slovacia, Slovenia, Bulgaria).

Pe baza unor programe de restructurare proprii ale întreprinderilor şi ca urmare a Ordonanţei de urgenţă nr. 9/1997, în perioada 1997-1998 au avut loc restrângeri de personal în sectorul siderurgic de cca.10000 lucrători. De asemenea, s-au aplicat programe de modernizare la SIDERCA-Calaraşi, ISCT - Câmpia Turzii, SIDEX Galaţi.

Anul 1999, marcat de evoluţia internă şi internaţională – criza mondială a pieţei oţelului, conflictul din regiunea Kosovo - a influenţat în mod decisiv desfăşurarea activităţii în industria metalurgică. S-a înregistrat o diminuare cronică a consumului intern de produse metalurgice, ca urmare a stadiului incipient de restructurare a societăţilor din industria prelucrătoare şi a lichidării unor societăţi comerciale din acest domeniu. Astfel, în anul 1999 s-a realizat cea mai scăzută producţie anuală de oţel, aceasta fiind de 4,2 milioane tone. Consumul intern de produse siderurgice a fost de circa 2 milioane tone, iar exportul a fost de aproximativ 1,8 milioane tone. De asemenea, în acelaşi an au fost închise definitiv capacităţile de oţel Siemens-Martin, încheindu-se practic etapa de reducere a capacităţilor în sectorul primar din cadrul programului de strategie al industriei siderurgice. În prezent capacităţile de producţie a oţelului reprezintă mai puţin de 8 milioane tone.

În ceea ce priveşte procesul de privatizare în industria siderurgică, din cele 33 de societăţi comerciale au fost privatizate 20, alte 6 societăţi sunt cuprinse în programul PSAL derulat cu Banca Mondială, iar pentru 3 societăţi comerciale sunt în curs de negociere contractele de privatizare.

În industria metalurgică neferoasă, procesul de privatizare este practic încheiat, cu excepţia societăţilor AMPELUM-Zlatna, NEFERAL-Bucureşti şi ROMPLUMB-Baia Mare, care urmează un program de supraveghere instituit de Ministerul de Finanţe. Societăţile comerciale din industria aluminiului, respectiv ALRO SA-Slatina şi ALPROM SA-Slatina, cu capital majoritar de stat, unităţi cu cea mai bună rentabilitate din industria metalurgică românească, sunt cuprinse în programul PSAL, privatizarea acestora nereprezentând o problemă deosebită.

În perioada 1990-1999, totalul investiţiilor realizate în industria metalurgică a fost în valoare de circa 650 milioane EURO, acestea fiind axate în special pe reducerea consumurilor specifice de materii prime, materiale şi energie. Pentru următorii patru ani se estimează costuri de investiţii în valoare de circa 600 milioane EURO pentru a se asigura o modernizare minimă.

Strategia de restructurare a a fost completată cu un capitol privind viabilitatea societăţilor din industria siderurgică românească, în acest sens, fiind în desfăşurare un Program de asistenţă tehnică din partea Comisiei Europene în valoare de 440 mii EURO.

 

9.4. Industria materialelor de construcţii

Conform Raportului anual 1998 asupra progreselor înregistrate de România în pregătirea pentru aderarea la Uniunea Europeană, în sectorul industriei materialelor de construcţii au fost înregistrate urmatoarele rezultate:

- privatizarea integrală a industriei cimentului din România şi a subsectoarelor ceramicii fine pentru construcţii şi a prelucrării rocilor ornamentale;

- modernizarea capacităţilor de producţie din 12 societăţi comerciale mijlocii şi mari din subsectoarele ceramică fină pentru construcţii, ciment şi prelucrarea rocilor ornamentale;

- creşterea cu cca. 30% a valorii producţiei industriale a întregului sector;

- reducerea numărului de personal din industria materialelor de construcţii cu 4%;

- liberalizarea totală a exportului de blocuri de marmură şi travertin şi de plăci brute din acestea;

- peste 85% din producţia industrială a industriei materialelor de construcţii se realizează în societăţi cu capital majoritar privat.

O atenţie constant prioritară a fost acordată acţiunii de aliniere a standardelor româneşti de calitate la standardele elaborate de CEN şi ISO. În această direcţie îşi desfăşoară activitatea cele 10 comitete tehnice care au un program detaliat, avizat de IRS, privind preluarea în primele 9 luni ale anului 1998 a 37 standarde europene şi internaţionale ca standarde naţionale.

 

9.4.1. Industria lemnului

România dispune de un fond forestier de 6,3 milioane hectare de pădure (27,5% din suprafaţa ţării), în care se dezvoltă peste 1,3 miliarde mc masă lemnoasă, care creşte anual cu un spor de peste 33 milioane mc. Pentru îmbunătăţirea condiţiilor de mediu, conform legislaţiei în vigoare, anual se recoltează numai 16 milioane mc masă lemnoasă, din care cca. 10 milioane mc. sunt destinaţi industrializării.

În prezent, majoritatea pădurilor se află în proprietatea statului (peste 90%); conform prevederilor din Legea nr. 1/2000 pentru reconstituirea dreptului de proprietate asupra terenurilor agricole şi forestiere, urmează ca în perioada imediat următoare sa se retrocedeze foştilor proprietari cca. 50% din suprafaţa pădurilor din România.

Pe baza acestui fond forestier s-a dezvoltat în România o puternică industrie de prelucrare a lemnului, în care în prezent îşi desfăşoara activitatea 6.695 de societăţi comerciale, din care 220 provin din fostele întreprinderi de stat, iar 6.475 s-au înfiinţat după anul 1990, în majoritatea lor întreprinderi mici şi mijlocii. În prezent, numai 30 de societăţi comerciale din industria lemnului au capital majoritar de stat.

În ultimii 10 ani de activitate, în industria lemnului a avut loc un continuu proces de restructurare industrială. Principalele măsuri de restructurare întreprinse până în prezent au fost:

- reorganizarea societăţilor comerciale mari prin divizare, comasare, specializare şi redimensionare a personalului;

- vânzarea de active;

- retehnologizarea şi modernizarea capacităţilor de producţie viabile;

- dezvoltarea în spaţiile existente a unor capacităţi de producţie noi, solicitate pe piaţa internă şi externă.

În continuare se au în vedere următoarele direcţii de acţiune:

- orientarea agenţilor economici mici şi mijlocii şi a întreprinderilor private spre specializarea în producţia de componente pentru mobilier, iar a întreprinderilor mari spre executarea de operaţii de montaj;

- creşterea producţiei destinate exportului prin ridicarea competitivităţii produselor;

- reducerea consumurilor specifice de material lemnos şi resurse energetice;

- închiderea capacităţilor de producţie neprofitabile;

- protecţia mediului ambiant prin folosirea integrală a deşeurilor şi prin îmbunătăţirea tehnologiilor.

În perioada 2000-2001 obiectivul prioritar este creşterea competitivităţii sectorului prin susţinerea în continuare a procesului de reformă economică şi restructurare în activităţi industriale viabile, prin:

- modernizarea secţiilor de realizare a componentelor pentru mobilă;

- modernizarea centralelor termice;

- modernizarea sectoarelor de prelucrare a cherestelei în semifabricate şi prefabricate pentru mobilă;

- modernizarea maşinilor utilizate la recoltarea lemnului;

- continuarea restructurarii societăţilor comerciale mari, cu profil complex, în vederea finalizării procesului de privatizare.

 

9.5. Industria chimică şi petrochimică

 

În cadrul procesului de restructurare şi privatizare din industrie, sectorul chimie-petrochimie a fost supus unor schimbări substanţiale privind forma de proprietate, dimensiunile unităţilor şi sectoarele de piaţă cărora li se adresează producţia. Scopul procesului de reformă din sector urmăreşte creşterea competitivităţii industriale prin:

- adaptarea producţiei industriei chimice la cerinţele pieţei interne şi externe;

- implementarea sistemului de asigurare a calităţii produselor şi producţiei;

- stimularea investiţiilor pentru retehnologizare, modernizare şi protecţia mediului.

Activitatea de privatizare şi restructurare a unităţilor din industria chimică se prezintă astfel:

- 2 societăţi naţionale cu capital majoritar de stat - SNP PETROM si SN PLAFAR - sunt în continuare în procesul de privatizare;

- 1 regie autonomă cu investiţiile în curs de finalizare - RA ZIROM Giurgiu;

- 190 de societăţi comerciale, dintre care 53% au capital majoritar privat şi 47% au capital majoritar de stat.

După 1990 s-au înfiinţat foarte multe societăţi private, astfel încât în acest moment există 2578 de societăţi comerciale cu obiect de activitate chimie-petrochimie.

Obiectivele prioritare urmărite sunt creşterea competitivităţii şi încurajarea investiţiilor prin:

- retehnologizarea fabricaţiei în cadrul instalaţiilor existente pentru obţinerea unor produse de calitate superioară;

- reconversia de capacităţi aflate în conservare în capacităţi cu profil nou de fabricaţie (de la fire şi fibre tip vâscoză la seringi de unică folosinţă);

- introducerea de tehnologii noi de fabricare a produselor clorosodice, cu eficienţă crescută şi cu impact redus asupra mediului.

Ca obiective pe termen mai lung, se vor încuraja dezvoltări de instalaţii producătoare de îngrăşăminte chimice (pentru dezvoltarea unei agriculturi eficiente), fire şi fibre sintetice (pentru relansarea industriei textile) şi produse anorganice. De asemenea, se va urmări modernizarea tehnologiei de fabricaţie pentru alinierea la normele europene GMP (buna practică de fabricaţie) a tuturor producătorilor de medicamente.

 

9.6. Industria farmaceutică 

 

Conform Raportului anual 1998, industria de medicamente românească, bazată îndeosebi pe condiţionare de materii prime (substanţe active) din import îşi asigură în mare măsură valuta necesară acestui import prin export de produse. 

În cazul medicamentelor - de uz uman - necesarul intern este acoperit în proporţie de cca 50%, din producţia internă. 

Majoritatea proceselor de fabricaţie primară (sinteze) şi secundară (condiţionare) respectă parţial cerinţele normelor GMP (Good Manufacturing Practice) impuse de UE. Există societăţi la care implementarea normelor GMP este avansată, ca de ex. S.C. TERAPIA S.A. Cluj-Napoca, care de altfel a reuşit să asimileze o serie de produse noi cu eficienţă terapeutică ridicată prin cooperare cu firme de prestigiu europene, cum sunt Hoffman la Roche - Elveţia sau Jansen - Danemarca. 

Din 11 societăţi existente au fost privatizate 4. 

 

9.7. Industria de autovehicule

La sfârşitul anului 1999, situaţia în acest sector de activitate se prezenta astfel:

	Număr de

Societăţi
	Capital social

(mld. lei)
	Număr personal

(mii persoane)
	Producţia

industrială

(mld. lei)
	Export.

(mil. USD)
	Import

(mil. USD)

	185
	3386,2
	83,2
	11.700
	184,7
	268,2


 

a.) Autoturisme de oraş şi de teren

Vânzările pe piaţa internă în anul 1999 au fost de 97144 de unităţi, din care autoturisme de teren cca. 1450 de unităţi, înregistrându-se o scădere de cca. 16% faţă de anul precedent.

Gradul de acoperire a pieţei de către industria românească a fost de 93%, iar nivelul de încadrare a produselor în normele EURO 2 de poluare chimică şi fonică a fost de 40%. Începând cu data de 1 ianuarie 2000, toate autoturismele produse în România se încadrează în prevederile normelor de produşi poluanţi la nivel EURO 2.

Indicele de motorizare a crescut de la 11,7 persoane la un autoturism în 1994 la 6,8 persoane la un autoturism în 1999.

Pe lângă ponderea majoră a producţiei realizate de S.C. Automobile DACIA S.A. (cca. 73% din total vanzări pe piaţa internă în 1999), se remarcă S.C. DAEWOO Automobile România S.A. prin modelele LEGANZA, NUBIRA (recent asimilate în fabricaţie), CIELO şi MATIZ, toate dotate cu motoare depoluate la nivel EURO 2 (cca. 20% din piaţa internă în 1999). De asemenea, autoturismele DACIA NOVA R 523 şi R 524 cu motor de 1557 cmc sunt omologate EURO 2.

Este de menţionat faptul că în cursul anului 1999 S.C. Automobile DACIA S.A. a fost privatizată, prin achiziţia pachetului majoritar de acţiuni de către firma RENAULT din Franţa, care s-a angajat la o investiţie de cca. 220 mil.USD în următorii 5 ani.

 

b.) Autovehicule de transport marfă şi pasageri

Vânzările pe piaţa internă în anul 1999 au fost: 

	 

Tipul
	Bucăţi
	Grad de acoperire din

producţia internă (%)

	Autoutilitare uşoare (sub 3,5 t greutate totală)
	18622
	90

	Autoutilitare medii (3,5 - 7 t)
	442
	17

	Autovehicule grele (peste 7 t)
	2404
	38

	Microbuze (sub 15 locuri)
	214
	12

	Autobuze şi troleibuze
	87
	65


Gradul de motorizare a crescut de la 6493 autocamioane la 1000 locuitori în 1997 la 22 autocamioane la 1000 locuitori în 1999, comparativ cu o medie în UEde 42 autocamioane la 1000 locuitori.

Începând cu 1 ianuarie 2000, toate autovehiculele din această categorie, produse de industria românească, se încadrează în prevederile normelor de produşi poluanţi la nivel EURO 2. Pentru gama de vehicule medii (5-8 tone) s-a asimilat motorul diesel de 115 CP depoluat chimic şi fonic, aliniat EURO 2 (motor 392 L4 DTI), asigurând o pondere de 40% din fabricaţie. Vehiculele grele şi autobuzele se echipează cu motoare diesel EURO 2 tip MAN, Catterpillar, Cummins, Deutz sau Renault şi cu toate sistemele de siguranţă activă şi pasivă pentru circulaţie (ABS şi ASR).

 

c.) Componente, subansambluri si echipamente pentru autovehicule

Subsectorul este compus din peste 170 de societăţi comerciale consacrate, majoritatea fiind întreprinderi mari şi mijlocii. Gradul de privatizare este de cca. 70% raportat la capitalul social. Alte cca. 120 de întreprinderi mici private au fost infiinţate în ultimii 6 ani ca urmare a restructurărilor întreprinderilor mari din industria auto. Acestea s-au plasat în domeniile producţiei de componente - în general de mici dimensiuni - din materiale metalice, plastice, cauciuc, dar şi de subansambluri şi componente electrice sau electronice.

Privatizarea întreprinderilor mari s-a efectuat fie prin crearea de societăţi mixte (de exemplu Bilstein – Compa şi Krupp – Compa Arcuri Sibiu, ambele cu firma KRUPP - Germania), fie prin cumpararea pachetelor majoritare de acţiuni de către investitori români sau străini. În prezent este în curs de privatizare S.C. ROŢI AUTO Dragaşani, la care firma italiană FERGAT Spa a cumpărat pachetul de 51% din capitalul social.

O mare parte din companii şi-au implementat sisteme de calitate ISO seria 9000 şi s-a extins acţiunea de agreare-certificare a subfurnizorilor de către producătorii finali, precum şi omologarea la Registrul Auto Român a unor subansambluri şi echipamente la care această procedură este obligatorie. Producţia este destinată atât pentru autovehiculele produse în România, cât şi pentru unele străine.

Obiectivul principal este continuarea procesului de restructurare şi retehnologizare a sectorului, urmărindu-se în principal creşterea competitivităţii industriei de componente şi a gradulului de participare la realizarea produselor finale. Pentru realizarea acestui obiectiv, acţiunile şi măsurile au în vedere:

- continuarea procesului de creştere a ponderii sectorului privat prin accelerarea procesului de privatizare a societăţilor din domeniu şi stimularea dezvoltării de afaceri private în sector;

- orientarea societăţilor de produse finale spre dezvoltarea unui sistem de subcontractori şi creşterea participării româneşti prin valorificarea avantajului complementarităţii cu industria similară din ţările dezvoltate;

- iniţierea unui sistem de monitorizare a producţiei de piese de schimb pentru autovehicule din punctul de vedere al certificării conformităţii acestora, în concordanţă cu sisteme similare din UE;

- continuarea procesului de aliniere la standardele tehnice internaţionale;

- creşterea valorii adăugate în special în producţia de microbuze, autobuze şi troleibuze;

- reconsiderarea utilizării capacităţilor de cercetare-dezvoltare româneşti în procesul de inovare industrială;

- folosirea avantajelor de conjunctură pe diverse pieţe în vederea creşterii exportului, atât pentru autovehicule cât şi pentru componente, subansambluri şi echipamente pentru acestea.

 

9.8. Industria de construcţii şi reparaţii navale

Datorită accesului la Marea Neagră şi ai celor peste 1000 km pe care Dunărea îi parcurge pe teritoriul ţării, construcţiile de nave în România au o tradiţie de peste 160 de ani. Sunt 12 şantiere navale principale, atât la Marea Neagră cât şi la Dunăre. Dintre acestea, 3 şantiere sunt numai pentru reparaţii. În ianuarie 1999 unul dintre acestea a fost închis datorită situaţiei financiare precare. Evoluţia sectorului în ultimii 10 ani a fost marcată de schimbări fundamentale atât în privinţa structurii de producţie, cât şi în ceea ce priveşte piaţa de desfacere. Dacă în 1989 peste 80% din producţie era pentru flota internă, iar exportul era orientat în proporţie de peste 85% către ţările CAER, în prezent peste 90% din producţie este destinată exportului, principalii parteneri fiind Germania, Olanda şi Norvegia.

Politica industrială în domeniul construcţiilor de nave se desfăşoară pe două planuri:

- pe plan extern - creşterea competitivităţii şantierelor navale româneşti şi sprijinirea iniţiativelor internaţionale ce urmăresc asigurarea unor condiţii normale de concurenţă pentru toţi agenţii economici;

- pe plan intern - asigurarea unei competiţii corecte pentru toate şantierele, indiferent de forma de proprietate, încurajarea ajustării structurale a şantierelor.

Au fost privatizate 6 şantiere principale. De asemenea, 2 şantiere sunt în faza finală a procesului de privatizare;

- 1 şantier este inclus în programul PSAL 1;

- 2 şantiere urmează a fi scoase la privatizare în trimestrul II 2000, existând toate şansele ca în cursul acestui an să fie încheiat procesul de privatizare.

În prezent ponderea proprietăţii private în întregul sector este de peste 60%.

Dezvoltarea în sensul creşterii competitivităţii industriei de construcţii de nave se face prin impunerea de măsuri de retehnologizare a fabricaţiei de echipamente navale pe baza criteriului complementarităţii cu industriile similare din UE România beneficiază pentru aceasta de atuuri care constau în:

- forţa de muncă calificată şi la un cost scăzut;

- facilităţi foarte bune - docuri uscate, cale de lansare, sincrolift-uri;

- buna calitate a producţiei;

- tradiţie îndelungată;

- poziţionare geografică avantajoasă (ieşire la Marea Neagră, şi 1000 km din calea navigabilă Rotterdam-Constanţa);

Pe lângă aceste avantaje trebuie menţionate şi slăbiciunile ale acestui sector:

- subutilizarea capacitaţilor existente (cca 55%), în principal datorită echipamentelor şi tehnologiilor în general la nivelul anilor '70 - '80;

- productivitate redusă - 90-105 ore/cgt;

- lipsa capitalului de lucru şi datorii ridicate;

Se pot construi nave până la 200000 tdw. Producţia maximă realizată - 263000 cgt (1989).

Structura de producţie a ultimilor ani a fost o combinaţie de nave complete şi corpuri de nave. In ultimii 3 ani, 5 şantiere au obţinut certificarea sistemelor de calitate în conformitate cu ISO 9000. În prezent, alte 3 şantiere sunt în curs de certificare a sistemelor lor de calitate.

România a primit în anul 1998 statutul de membru observator la grupa de lucru pentru construcţii navale din cadrul OCDE (Organizaţia de Cooperare şi Dezvoltare Economică).

 

10. Armonizarea legislativă în domeniul liberei circulaţii a produselor industriale

Acordul de Asociere a României la Uniunea Europeană, intrat în vigoare la 1 februarie 1995, a stabilit cadrul şi obiectivele asocierii, iar Consiliul European de la Essen din decembrie 1994 a adoptat strategia de pre-aderae, al cărei scop este pregătirea economiei pentru funcţionarea în conformitate cu regulile Pieţei Interne a UE. În mai 1995 Comisia Europeană a adoptat Carta Albă “Pregătirea ţărilor asociate din Europa Centrală şi de Est pentru integrarea în Piaţa Internă a Uniunii”, care identifică măsurile cheie din fiecare sector al Pieţei Interne şi propune o ordine în abordarea armonizării legislative.

Preluarea acquis-ului comunitar în legislaţia naţională se numără printre cerinţele pentru aderarea la UE. Aceasta se realizează prin intermediul procesului de armonizare legislativă, proces prin care legislaţia nou-adoptată este pusă în conformitate cu cerinţele comunitare. Cerinţele se referă în principal la piaţa internă şi la cele patru libertăţi (libera circulaţie a mărfurilor, persoanelor, capitalurilor şi serviciilor), la politicile ce derivă din ele şi la măsurile de sprijinire a regiunilor şi categoriilor de populaţie defavorizate. 

În Programul Naţional de Aderare la Uniunea Europeană, dat publicităţii în mai 2000, libera circulaţie a mărfurilor face obiectul unui capitol distinct tratat, fiind evidenţiate progresele pe care România le-a inregistrat în armonizarea legislaţiei corespunzătoare acestui domeniu.

Astfel, în domeniul liberei circulaţii a produselor industriale, acquis-ul comunitar a fost adoptat cu prioritate în domeniile reglementate conform Vechii Abordari (“old approach”). Adoptarea acquis-ul aferent Abordării Noi şi Globale necesită eforturi majore, atât în ceea ce priveşte asimilarea legislaţiei, cât şi înfiinţarea infrastructurilor necesare de aplicare. În acest context, Ministerul Industriei şi Comerţului (MIC) a acordat o deosebită importanţă aspectelor privind dezvoltarea infrastructurii calităţii în România, în prezent fiind coordonatorul a 2 proiecte PHARE care susţin creşterea capabilităţii tehnice a organismelor de evaluare a conformităţii de a răspunde cerinţelor formulate în reglementările naţionale armonizate.

Prin proiectul de twinning PHARE 1999 “Dezvoltarea infrastructurii calităţii în România şi integrarea României în piaţa internă”, experţii MIC vor primi asistenţă tehnică pentru elaborarea şi implementarea directivelor “New Approach”, cu accent pe aspecte privind evaluarea conformităţii, certificarea de produs/sistem şi supravegherea pieţei.

Prin proiectul PHARE 2000 privind “Dezvoltarea sistemului infrastructurii calităţii în România”, se are în vedere finanţarea organismelor de certificare şi inspecţie, precum şi a laboratoarelor de încercări, în scopul aplicării prevederilor directivelor armonizate în legislaţia naţională.

În privinţa directivelor a căror transpunere presupune crearea unor organisme de aplicare a legislaţiei, MIC a ţinut seama de existenţa unor instituţii româneşti specializate, a căror structură şi activitate pot fi adaptate cerinţelor reglementărilor armonizate.

În domeniul echipamentelor electrice, prevederile directivelor 73/23/CEE referitoare la echipamente electrice de joasă tensiune şi 89/336/CEE referitoare la compatibilitatea electromagnetică cu amendamentele ulterioare (conform directivelor 93/68/CEE şi 92/31/CEE) sunt preluate în proiectul de HG privind securitatea echipamentelor de joasă tensiune, respectiv proiectul de HG privind securitatea aparatelor din punct de vedere al compatibilităţii electromagnetice. Ambele proiecte sunt în curs de avizare internă. Termenul estimat pentru transpunerea în legislaţia naţională a celor două directive este semestrul I 2001.

Directiva 88/378/CEE referitoare la jucării este transpusă prin HG nr. 710/1999. Până în prezent este singura directivă din domeniul New Approach ale cărei prevederi au fost transpuse în legislaţia naţională de către MIC, prin actul normativ mai sus menţionat fiind reglementat modul de introducere a jucăriilor pe piaţa românească, în sensul că este permisă comercializarea acestora numai cu respectarea cerinţelor esenţiale de securitate, atestată prin aplicarea marcajului CS, similarul marcajului CE. În aplicarea acestei hotărâri a guvernului a fost elaborat Ordinul ministrului industriei şi comerţului nr. 54/4.02.2000 pentru aprobarea listei standardelor române care adoptă standarde europene armonizate pentru domeniul securităţii jucăriilor.

O parte dintre directivele din acquis-ul în domeniul mediului (subdomeniul calitatea aerului), şi anume acelea care privesc calitatea combustibililor lichizi şi emisiile de compuşi organici volatili rezultaţi din utilizarea solvenţilor în activităţi industriale şi cele provenite din stocarea şi distribuţia benzinei (Directiva 93/12/CEE amendată de Directiva 99/32/CE privind conţinutul de sulf din anumiţi combustibili lichizi, Directiva 94/63/CE cu privire la controlul emisiilor de compuşi organici volatili – COV - rezultaţi din depozitarea benzinei şi distribuţia acesteia de la terminale la staţiile de benzină, Directiva 98/70/CE cu privire la calitatea benzinelor şi motorinelor, Directiva 99/13/CE privind limitarea emisiilor de compuşi organici volatili care provin din utilizarea solvenţilor organici în anumite activităţi şi instalaţii), urmează să fie transpuse în legislaţia română de catre Ministerul Industriei şi Comerţului.

În domeniul textile-pielărie, prevederile directivelor 96/74/CE şi 97/37/CE privind denumirea textilelor sunt preluate parţial de HG nr. 785/1996, care aprobă Normele metodologice privind marcarea şi etichetarea produselor textile destinate populaţiei. În vederea transpunerii integrale a prevederilor directivelor mai sus menţionate, conform celor stipulate în PNAR 2000, se impune modificarea HG nr. 785/1996.

Prevederile Directivei 94/11/CE, privind etichetarea încălţămintei sunt preluate în legislaţia română prin HG nr. 261/1998 care aprobă Normele metodologice privind etichetarea încălţămintei destinate populaţiei.

Directivele 96/73/CE şi 73/44/CEE privind analiza cantitativă a amestecurilor binare şi ternare de fibre textile nu sunt preluate în legislaţia naţională, dar metodele de analiză a fibrelor textile prevăzute în directive sunt acoperite integral de standarde naţionale. Este în curs de elaborare un proiect de Hotărâre de Guvern prin care vor fi preluate prevederile ambelor directive.

În domeniul industriei lemnului, acquis-ul corespunzător constă într-o directivă old approach privind clasificarea lemnului în stare brută (Directiva 68/89/CEE). Pentru armonizarea legislaţiei naţionale cu Directiva 68/89/CEE, s-a elaborat un proiect de Hotărâre de Guvern pentru aprobarea Criteriilor de clasificare a lemnului în stare brută, care se află în circuit interministerial în vederea avizării.

În domeniul sticlei, acquis-ul constă într-o directivă old approach privind sticla cristal (Directiva 69/493/CEE). Pentru armonizarea legislaţiei naţionale cu Directiva 69/493/CEE, s-a elaborat un proiect de Hotărâre de Guvern pentru caracterizarea, clasificarea şi marcarea sticlei cristal în vederea comercializării acesteia, aflat în circuit interministerial pentru avizare.

În sectorul cazanelor, recipientelor sub presiune, instalaţiilor de ridicat, directivele comunitare au corespondent în reglementările naţionale emise de Inspecţia pentru Controlul Cazanelor, Recipientelor sub presiune şi Instalaţiilor de Ridicat (ISCIR), sub forma prescripţiilor tehnice. ISCIR este în coordonarea Ministerului Industriei şi Comerţului şi în prezent are 68 prescripţii tehnice în vigoare. ISCIR este membru al Comisiei Europene a Organismelor de Control (CEOC) din 1998 şi are convenţii de recunoaştere reciprocă cu organisme similare, cum sunt: TUV-Germania, GAPAVE, Bureau Veritas, etc. În prezent, ISCIR a început procedura de acreditare ca organism de inspecţie de către organismul naţional de acreditare RENAR, urmând ca aceasta să se finalizeze în cursul anului 2001.

Domeniul substanţelor chimice este reglementat de directive aparţinând old approach, acestea vizând substanţele şi preparatele periculoase, detergenţii, îngrăşămintele, precursorii de droguri şi buna practică de laborator pentru produse chimice şi de directiva privind explozivii de uz civil aparţinând new approach.

În acest context, ca primă etapă, a fost elaborat un proiect de ordonanţă de urgenţă privind clasificarea, etichetarea şi ambalarea substanţelor şi preparatelor chimice periculoase, care urmăreşte armonizarea cu unele din prevederile Directivelor 67/548/CEE (până la al 8-lea amendament), 88/379/CEE (până la al 3-lea amendament), 93/67/CEE (principiile pentru evaluarea riscului pentru om şi mediu) şi Reglementării Comisiei nr. 1488/1993 (principiile pentru evaluarea riscului la substanţele chimice existente). Proiectul de ordonanţă este înaintat spre aprobare la guvern şi urmează să intre în vigoare în cursul anului 2000. Celelalte prevederi ale directivelor vor fi preluate în legislaţia română începând cu 2001. Este în curs de elaborare un proiect de hotărâre de guvern privind îngrăşămintele, care va transpune prevederile Directivelor 76/116/CEE privind îngrăşămintele şi 80/876/CEE privind îngrăşămintele pe bază de nitrat de amoniu cu conţinut ridicat de azot.

Prevederile Directivelor 87/118/CEE şi 88/320/CEE privind buna practică de laborator vor fi preluate în legislaţia română printr-o hotărâre de guvern al carei proiect este în curs de elaborare. 

Prevederile Recomandării 89/542/CEE referitoare la etichetarea detergenţilor şi a produselor de spălat au fost preluate prin HG nr. 745/1999, publicată în M.O. nr. 453/17.09.1999.

Prevederile Directivelor 73/404/CEE şi 86/94/CEE au fost transpuse în proiectul de HG privind nivelul minim al biodegradabilităţii surfactanţilor conţinuti în detergenţi, care se află în circuit ministerial pentru avizare. Metodele de testare a gradului de biodegradabilitate a detergenţilor vor fi preluate în cursul anului 2000 prin Ordin comun MIC-MAPPM.

În domeniul produselor cosmetice, acquis-ul comunitar constă în Directiva 76/768/CEE, ale cărei principale prevederi au fost transpuse în proiectul de Lege privind produsele cosmetice, depus la Parlament în anul 1999 spre aprobare. După aprobarea actului normativ de către Parlament, celelalte prevederi ale Directivei 76/768/CEE, privind adaptarea la progresul tehnic şi verificarea compoziţiei produselor cosmetice, vor fi preluate prin Ordine ale ministrului industriei şi comerţului.

Pentru armonizarea reglementărilor vizând calitatea, eficienţa şi securitatea produselor medicamentoase a fost elaborată şi adoptată ordonanţa de urgenţă nr. 152/14.10.1999 privind produsele medicamentoase de uz uman, ordonanţa care transpune urmatoarele directive comunitare: Directivele Consiliului 65/65/CEE; 75/319/CEE; 75/318/CEE; 92/25/CEE; 92/27/CEE; 92/28/CEE; 89/343/CEE; 92/73/CEE; 78/25/CEE.

Agenţia Naţională Sanitară Veterinară a adoptat, de asemenea, o serie de norme sanitar veterinare armonizate cu Directivele Consiliului 81/851/CEE, 81/852/CEE, 90/237/CEE, 92/117/CEE, 90/22/CEE, 96/23/CEE privind procedura de avizare, testare, înregistrare şi punere pe piaţă a medicamentelor, produselor biologice şi altor produse de uz veterinar. Au fost transpuse parţial în legislaţia naţională cerinţele europene în ceea ce priveşte controlul de laborator şi testarea în teren a medicamentelor de uz veterinar, şi obligaţia producătorilor de a respecta condiţiile de GMP (Good Manufacturing Practice).

În domeniul autovehiculelor, prin Ordinul ministrului transporturilor nr. 251/17.05.99 pentru aprobarea Reglementărilor privind condiţiile tehnice pe care trebuie să le îndeplinească vehiculele rutiere în vederea admiterii în circulaţie pe drumurile publice din România se transpun în legislaţia română prevederile directivelor din domeniu.

În ceea ce priveşte ambarcaţiunile de agrement, Ministerul Transporturilor - prin Registrul Naval Român - a elaborat un Ordin al ministrului transporturilor pentru transpunerea prevederilor Directivei 94/25/CE a Parlamentului European şi a Consiliului, ordin care va fi transmis pentru avizare, urmând a fi publicat în Monitorul Oficial.

